ועדת הכלכלה, כנסת 24, פרוטוקול מספר 274, 2022-06-20 09:00

איתן גינזבורג: בוקר טוב לכולם.

איתן גינזבורג: אני מתכבד לפתוח את ישיבת ועדת הכלכלה של הכנסת.

איתן גינזבורג: היום יום שני, 20 ביוני 2022, כ"א בסיון התשפ"ב.

איתן גינזבורג: אנחנו עוסקים בהצעת צו לייעול הפיקוח והאכיפה העירוניים ברשויות המקומיות (תעבורה) (שינוי התוספות הראשונה והשנייה לחוק), אנחנו עוסקים היום בצו שאמור להציל חיים.

איתן גינזבורג: הצו שנדון בו הוא צו שבעצם מכפיל ואולי אפילו משלש את יכולת האכיפה של העבירות שמבוצעות על ידי רוכבי אופניים וקורקינטים חשמליים, לאחר שבשבוע שעבר הגברנו או העלינו את הקנסות על עבירות שמבוצעות על ידי הכלים הללו.

איתן גינזבורג: אנחנו מדברים על עבירות שמסכנות חיים כמו: רכיבה מתחת לגיל 16, רכיבה ללא הכשרה או ללא תיאוריה, רכיבה ללא קסדה, רכיבה בניגוד לכיוון התנועה, שימוש בטלפון, באוזניות, הרכבת נוסעים, וכיוצא באלה.

איתן גינזבורג: היום אנחנו נעביר סמכויות לרשויות המקומיות.

איתן גינזבורג: מאות רוכבים בשנה מגיעים למחלקות הטראומה בבתי החולים והמספרים האלה רק הולכים ועולים ככל שמתרחבים השימושים בכלים החשמליים.

איתן גינזבורג: זה מצב שאי אפשר להישאר אדישים אליו, הוא לא מתקבל על הדעת ולכן הצו שהיום ניצב בפנינו הוא כל כך חשוב.

איתן גינזבורג: מי שיכול היום לאכוף את העבירות באופן מלא הם שוטרים, שוטרי תנועה בעיקר, שנמצאים ברחובות להרבה מאוד מטרות, שרק אחת מהן היא אכיפת עבירות תנועה, והידיים של הפקחים העירוניים לצערנו בחלק מהעבירות כבולות.

איתן גינזבורג: כאמור, בשבוע שעבר החמרנו את הענישה, העלינו את הקנסות, והיום אנחנו נדון על העברת סמכויות אכיפה לפקחים שנמצאים בנוכחות מאוד גבוהה ברחובות הערים וחוזים בעבירות האלה בעיניים.

איתן גינזבורג: אני מקווה שבתום הדיון נוכל להביא בשורה לאזרחי ישראל ולהיות בטוחים שהרחובות שלנו הופכים להיות יותר מוגנים להולכי הרגל, לרוכבים ולנהגים.

איתן גינזבורג: נציג משרד הבט"פ, בוקר טוב, הייתי שמח בראשית הדברים אם תוכל לומר כמה מילים על הצו שבפנינו, לאחר מכן נקרא אותו, גברתי היועצת המשפטית, ואז נקיים על זה דיון.

איתן גינזבורג: בבקשה, אדוני.

חיים אמיגה: בוקר טוב.

איתן גינזבורג: בוקר טוב.

איתן גינזבורג: אני רוצה לקבל בברכה את חבר הכנסת מופיד מרעי ואת חבר הכנסת אורי מקלב, אדם שעושה רבות למען בטיחות בדרכים ותחום התחבורה בכלל.

אורי מקלב: כמו כולנו.

איתן גינזבורג: הרבה מאוד שנים כבר.

איתן גינזבורג: בבקשה, אדוני.

חיים אמיגה: בוקר טוב, אדוני.

חיים אמיגה: כמו שנאמר, מדובר פה בצו שאמור להרחיב את הסמכויות של הפקחים לאכוף את העבירות שנוגעות לכלים החשמליים בעיקר.

חיים אמיגה: הצו הזה הוא פרי עבודה מאומצת וארוכה שנעשתה מול גורמי הממשלה ובשיתוף מול הרשויות המקומיות, הנציגים שלהם, מרכז השלטון המקומי ופורום ה-15, והוא מבקש להרחיב את הסמכויות של הפקחים בשני מישורים: א', להרחיב בעבירות הקיימות את המקומות שהם יכולים לאכוף.

חיים אמיגה: למשל, אם בעבירה מסוימת הם יכלו לאכוף היום רק במדרכה, כעת הם יכולים לאכוף גם בשביל שמיועד להולכי רגל.

חיים אמיגה: בהיבט השני יש פה עבירות נוספות או סמכויות לגבי עבירות נוספות שפקחים יוכלו לאכוף, כמו למשל חבישת קסדה, כמו למשל אישור הכשרה, רכיבה ללא אישור הכשרה, שזה סוג של מקבילה לרישיון למי שאין לו רישיון נהיגה, ועוד עבירות אחרות כמו שמפורט בצו, ואנחנו מבחינתנו מוכנים להתחיל לעבור סעיף סעיף ולהסביר את הדברים.

איתן גינזבורג: אנחנו ראשית נקריא את הסעיפים, לאחר מכן נעשה דיוק.

אורי מקלב: אפשר לשאול איזה הכשרה אתם דורשים מהפקחים?

אורי מקלב: פיקוח עירוני זה פיקוח עירוני, שוטר זה שוטר.

אורי מקלב: להעביר סמכויות משוטרים - - -

איתן גינזבורג: זה חוק שכבר קיים היום, חובה לעבור תיאוריה.

אורי מקלב: לא.

אורי מקלב: חייב תיאוריה מי שאין לו רישיון נהיגה על רכב קורקינט.

אורי מקלב: אני שואל על פיקוח.

איתן גינזבורג: הכשרה לפקחים.

אורי מקלב: כן, הכשרה לפקחים.

אורי מקלב: אתה מדבר על להרחיב סמכויות שיש לפיקוח עירוני.

אורי מקלב: כולנו באנו מהמוניציפלי אבל אנחנו יודעים שתנאי הקבלה לפיקוח, אנחנו לא דורשים עובדים קבועים, עובדים של כוח אדם שהם בפיקוח עירוני.

אורי מקלב: הכשרה של שוטר היא הכשרה נרחבת, המחויבויות של שוטר הן מחויבויות אחרות, שוטר מול אזרח.

אורי מקלב: אנחנו נותנים את המילה לשוטר, אנחנו מעבירים את זה בקלות כזאת לפיקוח העירוני.

אורי מקלב: אלה דברים שיש להם הרבה השלכות.

אורי מקלב: מה הדרישות שלנו?

אורי מקלב: מה הפיקוח?

אורי מקלב: כמה ותק בפיקוח עירוני?

אורי מקלב: סטודנט בפיקוח עירוני יכול להיה

אורי מקלב: פך לשוטר, לתת קנסות?

אורי מקלב: יש בזה רגישויות מאוד מאוד נרחבות וככל שאנחנו מרחיבים אותן, זה מעצים את הבעייתיות בעניין הזה.

אורי מקלב: איזה ביקורת יש, מי המפקד, מי המפקדים?

אורי מקלב: יש היררכיה שלמה במשטרה, בסופו של דבר אנחנו נותנים את הסמכות לשוטר מול האזרח, בכוח שיש לשוטר מול אזרח.

אורי מקלב: להעביר את זה לפיקוח עירוני בכזאת קלות זה אירוע לפי דעתי.

איתן גינזבורג: חבר הכנסת מקלב, צריך לומר שהסמכויות לפקחים העירוניים – אגב, זה לא כל פקח עירוני, זה לא פקח רישוי עסקים – אלה פקחים שעברו הכשרה וצריך לזכור שכבר היום לפקחים עירוניים יש סמכויות בתחום התעבורה בעבירות שונות.

איתן גינזבורג: נוצרה למשל אנומליה מסוימת עם הזמן, שפקח עירוני יכול לאכוף נסיעה על מדרכה אך לא יכול לאכוף נסיעה על שביל אופניים, וכיוצא בזה.

אורי מקלב: את זה אמרתי אז כבר.

איתן גינזבורג: כמובן שהחוק היום, הקיים, שנחקק בשנת 2016, קובע את הסמכויות שניתנות לפקחים עירוניים, קובע מי יסמיך אותם, מה אופן ההכשרה ומה הסמכויות של הפקח.

איתן גינזבורג: אין לו סמכות כמו לשוטר, הוא לא יכול לעצור, הוא יכול רק לעכב.

איתן גינזבורג: יש עוד כל מיני סמכויות ששוטר יכול לעשות והוא לא, הסמכויות שלו יותר מוגדרות אבל הן סמכויות קיימות.

איתן גינזבורג: היום מרחיבים להם את סל העבירות, עושים השוואה ביחס לשימושים שנכנסו עם השנים, למשל קורקינטים חשמליים וכו', ועושים יישור קו בהקשר הזה.

מופיד מרעי: הם גם עוברים הכשרה בכל תחום.

איתן גינזבורג: כן, ברור.

מופיד מרעי: בתחום הזה הם לא שוטרים אבל יש להם סמכויות בתחומים המסוימים.

מופיד מרעי: ככל שירחיבו להם, יכשירו אותם לטובת הרחבה, וככה – אנחנו מדברים על המוניציפלי – זה יכול לעזור לראש הרשות.

חיים אמיגה: אני אתייחס בקצרה, כמובן יושבים פה גורמי מקצוע של הרשויות המקומיות שיוכלו להרחיב אם יש צורך בכך, אבל יש שני אלמנטים מרכזיים בחוק, או אפילו שלושה, שבעצם נותנים את הפיקוח שחבר הכנסת דיבר עליו.

חיים אמיגה: האחד, יש תוכנית הכשרה, החוק מחויב בתוכנית הכשרה לפקחים.

חיים אמיגה: יש תוכנית הכשרה שאושרה על ידי השר לביטחון הפנים באישור המשטרה, כל פקח כזה אמור לעבור תוכנית הכשרה מסודרת, לדעתי זה למעלה מ-20 שעות, כולל כל האלמנטים שקשורים לחוק עצמו.

חיים אמיגה: יש אפשרות לדרוש כישורים מיוחדים אם יש צורך בכך ויש נוהל אכיפה ארצי שמאושר על ידי היועץ המשפטי לממשלה, שבעצם אמור לוודא, לקבוע קריטריוני אכיפה אחידים כלל-ארציים.

אורי מקלב: אבל לא שיניתם את זה.

איתן גינזבורג: לא.

איתן גינזבורג: לא נוגעים בזה.

אורי מקלב: לא שיניתם את זה, אתם מרחיבים את הסמכויות.

חיים אמיגה: הנושא נבדק מול המשטרה ומול הרשויות המקומיות, ולאור מהות הסמכויות ונוהל האכיפה הארצי שקיים - - -

אורי מקלב: זה שהוא נבדק זה בסדר, ולכן אתם מגיעים לוועדה, כשאנחנו, יש לנו עוד מה להגיד גם בעניין.

אורי מקלב: זה שאתם סיכמתם את הדברים שהכול בסדר זה דבר אחד אבל זה שהיום אתם באים לוועדה, אני חושב שצריך לפתוח את הדבר הזה – מה ההכשרה, מה סדר הגודל.

איתן גינזבורג: אנחנו לא פותחים.

איתן גינזבורג: הצו מדבר על התוספת, הוא לא מדבר על החוק עצמו.

איתן גינזבורג: אם אתה רוצה לפתוח את זה, זה מכובד, אבל צריך לעשות שינוי בחוק.

אורי מקלב: ככל שאתה מרחיב, כשאנחנו דיברנו אז, בצורה מצומצמת, גם הייתה שאלה גדולה מאוד והלכנו על זה בחיל וברעדה.

אורי מקלב: לתת לפיקוח עירוני סמכויות של שוטר זה מורכב מאוד, אבל ככל שאתה מרחיב את הסמכויות שלו לשורת עבירות - - -

חיים אמיגה: אדוני, הנושא נבדק על ידי גורמי המקצוע גם במשטרה וגם ברשויות המקומיות ולא נמצא מקום לשנות.

אורי מקלב: אז נשמע מה גורמי המקצוע אומרים.

איתן גינזבורג: בוא נקרא את הצו ונראה איזה סמכויות מתווספות לפקחים.

איתן גינזבורג: אני מזכיר שוב, כל שינוי בסמכויות פקחים מצריך שינוי חוק.

איתן גינזבורג: אנחנו לא עוסקים עכשיו בחוק, אנחנו עוסקים בצו שמגדיל את העבירות שפקחים יכולים לעסוק בהן, בעיקר זה יישור קו בין אופניים חשמליים, שהיום כבר יש להם סמכות בחלק מהמקומות, לא בכל דרך, למשל בכביש אין להם - - -

אורי מקלב: קסדות – יש להם.

אורי מקלב: להרכיב מישהו – יש להם, אוזניות.

איתן גינזבורג: אורי, אבל יש להם את זה רק למשל על מדרכה.

אורי מקלב: לא.

אורי מקלב: אם אתה עובר במעבר חצייה עם אופניים חשמליים עם אוזנייה, יש להם את הסמכות, קורקינט.

אורי מקלב: אם אתה מרכיב מישהו, יש להם את הסמכות.

אורי מקלב: יש שורה שלמה של דברים.

איתן גינזבורג: יש דברים שכן ויש דברים שלא.

איתן גינזבורג: חלק מהדברים שאמרת הם לא נכונים.

אורי מקלב: לבדוק את הוא עבר הכשרה או לא, אם יש רישיון נהיגה.

איתן גינזבורג: אפשר גם להוציא אוויר בגלגלים.

איתן גינזבורג: אני רק אומר שנוצרה עם הזמן אנומליה כי נוספו כלים חדשים לשוק, כשאין להם על זה ויכוח, למשל קורקינטים חשמליים.

איתן גינזבורג: הם יכולים לאכוף כן על המדרכה ולא על שביל אופניים, שזה לא נורמלי – אם הוא יכול לאכוף על מדרכה הוא גם יכול לאכוף על שביל אופניים – הוא לא יכול היום.

אורי מקלב: הוא יכול לאכוף בשביל - - -

איתן גינזבורג: אבל הוא לא יכול, אדוני.

איתן גינזבורג: היום הצו יאפשר את זה.

אורי מקלב: יפה, בסדר.

איתן גינזבורג: את זה אנחנו רוצים להרחיב.

אורי מקלב: אדוני היושב-ראש, אני רק אומר לך שאתה מרחיב את הסמכויות של הפיקוח לשורה שלמה של עבירות.

איתן גינזבורג: זה לא שורה שלמה של עבירות, אדוני.

אורי מקלב: אני מניתי מהראש שלי עכשיו שורה של עבירות.

איתן גינזבורג: אדוני, אבל יש דברים שכבר קיימים היום.

אורי מקלב: אתה מוסיף להם עוד - - -

איתן גינזבורג: בוא נשמע ואז נקיים דיון.

מופיד מרעי: התווספו כלים דו-גלגליים חדשים.

אורי מקלב: בסדר.

אורי מקלב: המטרה היא חשובה מאוד.

איתן גינזבורג: חברים, אני רוצה לעבור להקראה.

אורי מקלב: אלה דברים שבאמת צריך בהם פיקוח, אלה דברים שהם היום שאלת חיים, אנשים נהרגים מקורקינטים.

אורי מקלב: זה ברור, הדבר הזה הוא מכה קשה מאוד היום, עם פגיעות רבות שיש לאנשים.

אורי מקלב: אין ספק שצריך להגביר את הפיקוח.

איתן גינזבורג: אז את זה אנחנו נעשה היום.

אורי מקלב: אנחנו צריכים אבל להיות מספיק אחראים כשאנחנו מעבירים לאנשים את סמכות הפיקוח, לדעת שאנחנו עושים את זה בצורה מושכלת, בצורה אחראית.

איתן גינזבורג: אז עכשיו בואו נקרא, חבר הכנסת מקלב.

איתן גינזבורג: חיים, אנא תקרא את הצו על מנת שנוכל להתקדם.

חיים אמיגה: "צו לייעול הפיקוח והאכיפה העירוניים ברשויות המקומיות (תעבורה) (שינוי התוספות הראשונה והשנייה לחוק), התשפ"ב-2022

איתן גינזבורג: בוא נסביר את תיקון התוספת, תקנה 1.

חיים אמיגה: פרט 3, זה בעצם תיקון טכני בעקבות תיקון של סעיף 34 לתקנות התעבורה, מחקו את האיסור שהיה קיים שם ובעצם איחדו אותו עם 38.

חיים אמיגה: הייתה כפילות מסוימת בין תקנה 38 לתקנה 34, בעצם השאירו את האיסור ב-38, וב-34 מחקו את האיסור, זה בתיקון מ-2021.

חיים אמיגה: לכן, בעצם תקנה 34 שמופיעה עם התוספת היא לא רלוונטית כי אין בה איסור.

חיים אמיגה: זה פסקה (1).

חיים אמיגה: לגבי פסקה (2) אנחנו בעצם מוסיפים רשימת עבירות.

חיים אמיגה: פסקה (9) זה עבירה על תקנה 39טז(1) או על תקנה 122א(א), מדובר פה על איסור רכיבה מתחת לגיל 16 בכלים חשמליים.

חיים אמיגה: פסקה (10) זה עבירה על תקנה 39טז(3) או על תקנה 122א(ג) לתקנות התעבורה, זה רכיבה ללא אישור הכשרה.

חיים אמיגה: למי שאין רישיון נהיגה, הוא מחויב היום באישור הכשרה, וזאת העבירה, מי שרוכב ללא אישור הכשרה, או מבחן תיאוריה.

חיים אמיגה: פסקה (11) זה עבירה על תקנה 39טז(4) או על תקנה 122ב(ב) או על סעיף 65ג, וכו'.

חיים אמיגה: מדובר פה על אי חבישת קסדה.

חיים אמיגה: כל התקנות האלה והציטוט מתוך הפקודה זה לכלים השונים, חובת חבישת קסדה.

חיים אמיגה: פסקה (12) זה עבירה על תקנה 22(א) לתקנות התעבורה לעניין אי ציות לתמרור 804, זה בעקבות בקשה של הרשויות המקומיות.

חיים אמיגה: תמרור 804 קובע חץ מסוים בשבילי אופניים, וכאן האיסור הוא רכיבה בניגוד לחץ באופן שיכול לסכן את משתמשי הדרך האחרים בשביל אופניים.

חיים אמיגה: זו בעצם רשימת העבירות שמופיעה בצו כפי שהועבר על ידי השר.

אביגל כספי: אתה רוצה לדבר על העבירה הנוספת?

חיים אמיגה: אחרי שהגשנו את הצו לוועדה, לבקשת הרשויות המקומיות, שמבחינתנו הייתה מקובלת, התווספה עבירה נוספת, עבירה על תקנה 22(א) לתקנות התעבורה לעניין אי ציות לתמרור 412.

חיים אמיגה: תמרור 412 הוא תמרור של אין כניסה לאופניים.

חיים אמיגה: התבקש מהרשויות המקומיות, מכיוון שלא הצלחנו למצוא פתרון מול משרד התחבורה לגבי הרחבת הגדרת מדרכה שביקשו לאותם מקומות שהם לא מסומנים כשביל להולכי רגל או מדרכה, הם ביקשו כסוג של חלופה – בינתיים, עד שיימצא הפתרון – לתת להם אפשרות לאכוף את האין כניסה לאופניים, זאת אומרת איפה שהוצב התמרור הזה.

חיים אמיגה: אנחנו הסכמנו, ובלבד שלא מדובר בכביש, זאת אומרת כל עוד התמרור הזה מוצב בכל דרך שהיא, גם לא מוגדרת, ניתן יהיה לאכוף את זה, רק שלא יהיה מדובר בכביש כי גם לפי נוהל האכיפה הארצי פקחים לא יכולים לאכוף בכביש.

איתן גינזבורג: מה ההבדל בין זה לבין מדרכה?

חיים אמיגה: מדרכה, יש לה הגדרה בתקנות התעבורה.

חיים אמיגה: ההנחה היא שהולך רגל ועוברי דרך יודעים מהי מדרכה, יש לה הגדרה.

חיים אמיגה: שביל שמסומן כמיועד להולכי רגל זה שביל שמסומן עם תמרור שמיועד להולכי רגל.

חיים אמיגה: יש כל מיני מקומות שלא ניתן לתמרר אותם כשביל שמיועד להולכי רגל כי הם לא בתוך שביל.

איתן גינזבורג: כיכר רבין, זה מוגדר כמדרכה?

איתן גינזבורג: ואם לא, אז מדוע לא?

חיים אמיגה: אני לא חושב שזה מוגדר כמדרכה כי זה אמור להיות בצד בסמוך לכביש ומפלס שונה, יש הגדרה.

איתן גינזבורג: זה סמוך לכביש.

איתן גינזבורג: כיכר רבין סמוך לכביש, רוחבו רחב אבל סמוך לכביש.

יאיר אמר: אני יכול להתייחס לגבי כיכר רבין.

איתן גינזבורג: כיכר רבין כדוגמה.

איתן גינזבורג: לא לקחת כרבין, כל רחבה רחבה כזאת.

יאיר אמר: יאיר אמר, מנהל אגף הפיקוח בעיריית תל אביב.

יאיר אמר: הגדרה של מדרכה היא תמיד תהיה לצד כביש, בין אם היא סלולה, בין אם במפלס אחד או לא, ותמיד צריכה להיות לצד הכביש.

יאיר אמר: איפה שנתקלנו בבעיות זה במקומות, במעברים, שמיועדים להולכי רגל ואין לצידם כביש.

יאיר אמר: ניסינו לשבת על המדוכה הזאת, להרחיב את ההגדרה יחד עם כל הגורמים.

יאיר אמר: לא צלח.

אורי מקלב: גינה ציבורית - - -

איתן גינזבורג: אני מבין לגבי השביל הזה.

איתן גינזבורג: אני רק שואל, רחבה כמו כיכר רבין, כמו כיכר הבימה, כמו כל הכיכרות הללו, שדרות רוטשילד – אני מקריא את ההגדרה מהי מדרכה: חלק מרוחבה של דרך שאינו כביש, המצוי בצד הכביש, ומיועד להולכי רגל, בין אם נמצא במפלס אחד עם הכביש ובין אם לאו.

איתן גינזבורג: האם כשמדובר על חלק מרוחבה של דרך זה רק על פי מה שמסומן בתב"ע?

יאיר אמר: לא, אדוני.

יאיר אמר: זה לא קשור לתב"ע.

איתן גינזבורג: לכן אני שואל.

איתן גינזבורג: כיכר שנמצאת בסמוך לכביש, כמו הכיכרות שהזכרתי קודם, אין פה אזכור לגבי רוחבה של אותה רחבה, ולכן אני לא מבין את ההבחנה הזאת.

יאיר אמר: מה שקורה, יש לנו סמכות בחוק הקיים לאכוף את תמרור 226 שהוא שביל להולכי רגל בלבד.

יאיר אמר: המקום שמוגדר כשביל צריך להיות שביל כפי שאנחנו מכירים.

יאיר אמר: יש מקומות בעיר, ניקח לדוגמה את נמל תל אביב, לצורך העניין הוא לא לצד הכביש, הוא במקום שהוא מעבר להולכי רגל מובהק; ניקח את שדרות ירושלים, שכרגע סגרנו בחלק גדול מהכיכר.

יאיר אמר: יש בפאתים שלהם כביש אבל המקום כשלעצמו, אין לצידו כביש.

יאיר אמר: לכן במקומות האלה, איפה שאפשר לתמרר ב-226 אנחנו מתמררים בעיר בכל מקום.

יאיר אמר: איפה שלא ניתן להגדיר את זה כמדרכה, וזה לא כביש – אני מדגיש, לא כביש כי אנחנו לא רוצים גם לאכוף בכביש, זה בלעדי למשטרה – איפה שזה מקום מובהק להולכי רגל, ויוצב בו התמרור הזה, זה ייתן לנו כלי נוסף לפקח.

יאיר אמר: אם לא יהיה הכלי הזה פשוט נישאר עם כל מיני חללים, פרוזדורים, מקומות כאלה שהם לא לצד הכביש ונהיה חסרי יכולת אכיפה, למרות שיהיה תמרור שם לצורך העניין של איסור כניסה לאופניים.

איתן גינזבורג: תודה.

איתן גינזבורג: בואו נמשיך.

אורי מקלב: אפשר רק לקבל הסבר על שימוש באוזניות, במכשיר נייד, בכלים האלה?

אורי מקלב: זה שתי אוזניות?

אורי מקלב: אוזניה אחת?

אורי מקלב: היושב-ראש בדיון קודם, היה לו הרבה מה להעיר על נושא אכיפה על שימוש בניידים ברכב והגדלת הקנסות.

איתן גינזבורג: דיברתי על הגדלת הקנס, לא על השימוש.

איתן גינזבורג: השימוש הוא אסור.

אורי מקלב: כן, בסדר.

אורי מקלב: אני אומר, היום פקח צריך להחליט אם דיברו בטלפון, לא דיברו.

אורי מקלב: מה בדיוק העבירה?

אורי מקלב: אסור בכלל לדבר בטלפון?

אורי מקלב: אסור שהוא יהיה מונח?

אורי מקלב: אסור לגעת בטלפון?

אורי מקלב: איזה חוקים?

איתן גינזבורג: השאלה ברורה.

איתן גינזבורג: מה התשובה?

חיים אמיגה: אוזניות ונייד אלה שני סעיפי עבירות שונים.

חיים אמיגה: דיברת על אוזניות, התקנה ב-169, יש אותה כבר היום לפקחים.

איתן גינזבורג: היא קיימת היום.

חיים אמיגה: קיימת היום לפקחים במדרכות.

חיים אמיגה: לא ינהג אדם רכב ולא ילך עובר דרך בכביש כשלאוזניו צמודות אוזניות המחוברות למכשיר להשמעת צלילים או קולות, למעט אוזניות המחוברות למכשיר שמיעה רפואי.

איתן גינזבורג: המילה "מחוברות", היום זה כבר בלוטוס.

חוה ראובני: אני לא יודעת אם זה חיבור פיזי בהכרח.

איתן גינזבורג: חיבור דיגיטלי.

חוה ראובני: זה מדבר לא רק על פלאפונים, זה מדבר גם על לשמוע מוזיקה.

איתן גינזבורג: אבל היום העבירה הזאת קיימת במדרכה ומרחיבים אותה בעצם לשבילי אופניים.

קריאה: ומקומות נוספים.

חוה ראובני: ובלבד שזה שתי אוזניות.

חוה ראובני: אוזניה אחת מותר.

קריאה: כבישים.

איתן גינזבורג: לא.

איתן גינזבורג: בכבישים הפקחים לא אוכפים.

חוה ראובני: אגב, אוזניה אחת מותר, זה רק שתיים שאסור.

אורי מקלב: שימוש בקורקינט חשמלי בכביש עצמו?

אורי מקלב: שם רק המשטרה תיתן את הדוח?

חיים אמיגה: כן.

אורי מקלב: מה ההבדל?

חיים אמיגה: כל האכיפה בכביש – זה מופיע גם בנוהל האכיפה הארצי – נותרת בידי המשטרה.

איתן גינזבורג: משרד הבט"פ, המשטרה לא שחררו.

אורי מקלב: למה שאנחנו נרחיב את זה?

אורי מקלב: מה ההבדל אם אתה נותן על מדרכות או על הכביש?

אורי מקלב: עכשיו נראה את כולם על הכביש כי במדרכה הפיקוח העירוני - - -

איתן גינזבורג: סימונה, נציגת המשטרה כאן בטח תרצה להרחיב.

אורי מקלב: אבל בכל אופן, מה זה נקרא שימוש בנייד?

חיים אמיגה: שימוש בנייד זה תקנה 28.

איתן גינזבורג: אם הוא מקליד ווטסאפים תוך כדי נסיעה, זה אסור.

חוה ראובני: אותה עבירה כמו ברכב.

איתן גינזבורג: אסור להחזיק אותו תוך כדי נסיעה.

אורי מקלב: ומה סכום הקנס שאנחנו נותנים?

איתן גינזבורג: 1,000 שקלים.

איתן גינזבורג: זה מה שאושר בשבוע שעבר.

חוה ראובני: זה מה שאתה מסרב להעלות.

איתן גינזבורג: לא.

איתן גינזבורג: נשארנו עם 1,000 שקלים.

איתן גינזבורג: יש הסבר למה על הכביש לא?

רפ"ק סימונה זילבר: בוקר טוב.

רפ"ק סימונה זילבר: קודם כול, למען הסר ספק, העבירות גם של טלפון סלולרי וגם של אוזניות הן עבירות שהפקחים מוסמכים לאכוף כבר מ-2016, ואוכפים אותן.

רפ"ק סימונה זילבר: ההבדל מהמצב הקיים למצב המבוקש הוא רק הרחבה ממדרכות לשבילים לעניין העבירות שהם מוסמכים להן ממילא כבר היום.

רפ"ק סימונה זילבר: לעניין מקום האכיפה, הרציונל שעמד בבסיס תיקון החקיקה הזה כבר ב-2016 היה לפנות את המדרכות לטובת הולכי הרגל.

רפ"ק סימונה זילבר: הכלים האלה לא אמורים להיות על המדרכות.

רפ"ק סימונה זילבר: המקום שמוגדר בחוק לאופניים חשמליים וקורקינט הוא הכביש.

איתן גינזבורג: השאלה של חבר הכנסת מקלב הייתה אחרת, גברתי.

רפ"ק סימונה זילבר: אני הבנתי את השאלה.

איתן גינזבורג: בואי נתמקד בשאלה כי אנחנו לחוצים בזמן.

רפ"ק סימונה זילבר: מדוע אכיפה בכביש?

רפ"ק סימונה זילבר: אכיפה בכביש היא שונה.

רפ"ק סימונה זילבר: המדרכה היא מקום פחות מאתגר מאשר הכביש, שנמצאים בו עוד כלים חוץ מהכלים החשמליים – רכבים פרטיים, רכבים מסחריים, רכבים כבדים – מקום שלא אנחנו ולא הפקחים מעוניינים שהם יהיו בו.

רפ"ק סימונה זילבר: זה לא המטרה של האכיפה שלנו.

אורי מקלב: מאיזה סיבות?

רפ"ק סימונה זילבר: מסוכן יותר.

אורי מקלב: מסוכן לפקח?

רפ"ק סימונה זילבר: מסוכן לפקח, מסוכן גם למי שהעבירות נאכפות כלפיו.

רפ"ק סימונה זילבר: האכיפה בכביש היא מסוכנת, היא מורכבת, אנחנו מכירים את זה גם מאכיפה של שוטרים.

רפ"ק סימונה זילבר: אכיפה לא נכונה יכולה לגרום כשלעצמה לתאונה ולנזק גם לגורם האוכף וגם לגורם הנאכף, לכן זה מקום שלטעמנו, מקצועית, וגם לטעמם של הפקחים, לא נכון להעביר לידיהם.

איתן גינזבורג: תודה.

איתן גינזבורג: בואו נמשיך בהקראה.

חיים אמיגה: התיקון פה בעצם מוסיף שתי הגדרות על אלו הקיימות:

חיים אמיגה: הגדרה לכביש והגדרה למעבר חציה משום שאנחנו עושים בהן שימוש בתוך התקנות.

חיים אמיגה: אנחנו מוסיפים פה הגדרה לכביש והגדרה למעבר חציה כי אנחנו בעצם עושים שימוש בתוך התקנות בהגדרות האלה.

חיים אמיגה: פרט 1 זה אופניים רגילים.

חיים אמיגה: הטבלה בהצעת החוק מחולקת לפי כלים.

חיים אמיגה: פרט 1 זה אופניים רגילים, לא חשמליים, ששם אנחנו מוסיפים את העבירה 11 עד 13, שזה עניין של הקסדות, העניין של רכיבה בניגוד לכיוון החץ והעניין של אי ציות לתמרור 412.

איתן גינזבורג: אוקיי.

איתן גינזבורג: תקרא בבקשה את א', ב' ו-ג' ברצף.

חיים אמיגה: (ד) לעניין עבירה – אני מוסיף את זה עכשיו בעקבות תמרור 412 – לעניין עבירה המנויה בפרט 13 לתוספת הראשונה – הרכיבה על בדרך שאינה כביש", ופה אנחנו בעצם מכפיפים גם את התנאים שהם קבועים לגבי אופניים, בשינויים המחויבים, לגבי העניין של 412.

איתן גינזבורג: הערות, אורי.

אורי מקלב: לא.

אורי מקלב: אני מתנצל, יש לי הסתייגויות בוועדת חוקה שאני צריך להגיש אותן.

אורי מקלב: ב-9:30 התחילו, המנהלת כבר הזעיקה אותי.

אורי מקלב: בכל אופן אני רק אומר, הדברים הם חשובים ובאמת ההרחבה של השימוש בקורקינט חשמלי ובאופניים חשמליים, זה באמת נהפך למפגע מאוד קשה.

אורי מקלב: אנשים נפגעים, בני נוער נפגעים, ילדים נפגעים.

אורי מקלב: כפי שאמרתי, זה כבר נהפך גם לכלי מאוד מאוד מסוכן, יש גם נפגעים בנפש שאנחנו נחשפנו לכך בתקופה האחרונה, לא מקרה אחד, כולל ידיד שלי אישי שנהרג מפגיעה של קורקינט חשמלי לפני כמה חודשים בבני ברק.

אורי מקלב: אבל אני אומר, בין זה לבין עכשיו העברת סמכויות, אני חושב שצריך להיות דיון מיוחד בעניין הזה.

אורי מקלב: תחשוב על משחק, נגיעה בפלאפון של נער בן 16.5, אם זה היה או לא היה, במפגש בין פקח עירוני לבין אזרח כשהקנס הוא 1,000 שקל.

אורי מקלב: זה דבר שהיה צריך הרבה יותר לחשוב בהרחבה הזאת איך אנחנו עושים את זה – מה מידת ההכשרה?

אורי מקלב: מה מידת ההכשרה של אותם נערים לפני שהם מקבלים את ההיתר?

אורי מקלב: מה מופיע שם?

אורי מקלב: כשאתה הולך להטיל עליהם קנסות אתה אומר, כן נגיעה, לא נגיעה, מה המשמעות.

אורי מקלב: יש דברים בין אזרחים היום לגבי השימוש בפלאפון.

אורי מקלב: אני נתקלתי כשנסעתי עם נהג והגיע שוטר, זה היה באגרון, והוא אומר לו, אתה דיברת בטלפון ואני אומר לך שאתה נגעת בטלפון.

אורי מקלב: הוא לא נגע בטלפון, הפלאפון היה בכוסית והשוטר אמר, אתה נגעת.

אורי מקלב: זה במו עיניי חזיתי.

אורי מקלב: הגיע עם האופנוע, אומר לו תפתח, בסוף הוא לא יודע מה הוא רוצה ממנו.

אורי מקלב: אומר, דיברת בטלפון.

אורי מקלב: לא היה ולא נברא.

אורי מקלב: אנחנו יודעים, הרי כל הדברים האלה מגיעים ללשכתנו והמפגשים האלה בין אזרח לפקח, זה חשיפה אחרת.

אורי מקלב: אני גם מגיע מהרשויות המקומיות, אני מאוד מעריך את העבודה, אבל אנחנו יודעים – בקליטה שלהם, בזמניות.

אורי מקלב: שוטר שהוא סורח ונניח מול האזרח הוא לא עושה את הדבר, יש היררכיה שלמה של מי שאחראי עליו, של פיקוח עליו, של מעקב אחריו בחיי היום-יום.

אורי מקלב: שוטר, יש לו סמכות מול האזרח, המילה שלו מול אזרח זה לא בכדי, והפיקוח, ככל שזה לפעמים גם יותר בסביבה, אנחנו לא יודעים את החשבונות.

אורי מקלב: שוטר, אני מניח, אין לו שיקול עכשיו.

אורי מקלב: הפיקוח, לא פעם באזורים מסוימים החשיפה מול אזרח, מול הוויכוחים.

אורי מקלב: זו ההסתייגות שלי בעניין, אבל אתה היושב-ראש, אני מבין שאין לי כאן - - -

איתן גינזבורג: א', יש לך, ואנחנו מעריכים מאוד את הדברים שלך.

איתן גינזבורג: אתה גם בעל ניסיון רב, גם היית סגן שר התחבורה בתחום הדרכים, צריך לזכור גם את זה, ואנחנו נדון בזה.

אורי מקלב: לטובת העניין.

איתן גינזבורג: לגמרי.

אורי מקלב: צריך לחשוב, אולי לקיים דיון באופן כללי.

איתן גינזבורג: אפשר לקבל גם נתונים בדיון ייעודי, אתה צודק.

איתן גינזבורג: רעיון טוב.

איתן גינזבורג: תודה רבה, אדוני.

איתן גינזבורג: בואו נמשיך.

אביגל כספי: ברגע שמתקנים את העניין שזה הופך להיות גם שביל להולכי רגל ולא רק אופניים, צריך לעשות תיקון בסעיף קטן (ב)(3) לגבי המקומות שבהם מתקבל אישור המפכ"ל לבקשת ראש הרשות, זה יהיה: אישר הפעלת סמכות פקח במדרכה או בשביל כאמור, וגם בהמשך זה יהיה: מדרכה או שביל, ולגבי העבירה החדשה יהיה צורך לפרט בתנאים מחדש תנאים שדומים לאותם תנאים שמפורטים ב-(ב)(1) עד (3).

אביגל כספי: אני אקריא, מה שניסחתי אתמול בערב לאחר הבקשה של חיים: לעניין עבירה המנויה בפרט 13 לתוספת הראשונה, הרכיבה היא בדרך שסומנה בתמרור 412, ובלבד שאותה דרך אינה כביש ובלבד שלגבי אותה דרך מתקיים אחד מאלה: (1) יש שביל שסומן בתמרור כמיועד לשימוש אופניים בסמוך לאותה הדרך; (2) אין שביל שסומן בתמרור כמיועד לשימוש אופניים בסמוך לאותה הדרך, אולם יש בסמוך לאותה דרך, דרך שהיא אזור מיתון תנועה והרוכב הוא בן 16 לפחות; (3) לא מתקיים האמור בפסקאות (1) או (2) אולם המפקח הכללי של משטרת ישראל או מי שהוא הסמיכו לעניין זה, לבקשת ראש הרשות המקומית, אישר הפעלת סמכויות פקח בדרך שסומנה בתמרור 412 שאינה כביש, לאחר שנוכח כי קיים צורך ייחודי לכך, ורשאי הוא לקבוע תנאים נוספים להפעלת סמכויות הפקח כאמור; הרשות המקומית תפרסם באתר האינטרנט שלה את אותן דרכים שלגביהן ניתן אישור לפי פסקה זו.

אביגל כספי: זה כפוף לזה שבאמת הרשויות המקומיות יודעות לפרסם כאלה מיקומים, ורק צריך לברר איתם שאלה מקומות מספיק מוגדרים.

איתן גינזבורג: נמצאים פה נציגי השלטון המקומי, פורום ה-15.

איתן גינזבורג: אתם יכולים לפרסם את אותם מיקומים שבהם מציבים אותם תמרורים והסעיף החדש שביקשתם שיחול?

יאיר אמר: קודם כול, זה אפשרי, בוודאי, לפרסם.

יאיר אמר: השאלה איזה משקל או איזה תוקף יש לזה.

יאיר אמר: תמרור מוצב והוא נגלה לעיני כולם, ומן הסתם, לכל עיר נכנסים גם תושבים ממקום אחר, לא יודע מה התכלית.

חיים אמיגה: הפרסום הוא לא ליצירת העבירה.

חיים אמיגה: העבירה נוצרת על ידי התמרור.

חיים אמיגה: הפרסום הוא באותם מקומות שאתה רוצה לאכוף לגבי אופניים רגילים ולא חשמליים, אז אתה תפרסם באינטרנט אם אין שם שביל אופניים ליד כדי למנוע כמה שפחות זליגת אופניים רגילים לכביש.

יאיר אמר: אנחנו מדברים על הסמכות של המפכ"ל?

חיים אמיגה: כן.

יאיר אמר: עם זה אין בעיה.

יאיר אמר: באותם מקומות שנבקש, אין בעיה שנפרסם באתר האינטרנט.

איתן גינזבורג: אני לא מבין את הסיפור הזה של הפרסום באינטרנט.

חיים אמיגה: מה שקורה זה שהחוק הזה נוצר – היו דיונים רבים, לרבות מול משרד המשפטים – וניסו ליצור איזשהו סוג של איזון בין מצד אחד לשמור על הולכי הרגל במדרכה, כשאנחנו בעצם מורידים את הכלים השונים לכבישים, ובין מניעת הרחבה גדולה מדי של סיכון רוכבי האופניים בהורדה מסיבית שלהם לכביש.

חיים אמיגה: הוחלט שבעניין הזה יש לחלק בין אופניים רגילים, סו קולד, לאופניים חשמליים.

חיים אמיגה: אופניים חשמליים נתפסו ככלי, א', מסוכן יותר, בגלל שהוא יכול לפתח מהירות גבוהה לאורך זמן, והיקף הפגיעה יכול להיות גדול יותר בהולכי רגל, לעומת אופניים רגילים, וגם מבחינת התפוצה.

איתן גינזבורג: אדוני, שאלת הפרסום באתר, זה מה שמעניין אותי עכשיו.

יאיר אמר: אני יכול להגיד רק שלדוגמה בתל אביב עד היום - - -

איתן גינזבורג: שנייה, לא נתתי רשות דיבור.

איתן גינזבורג: למה צריך לפרסם את זה באתר האינטרנט?

איתן גינזבורג: כל תמרור אתה מפרסם באתר?

חיים אמיגה: לא.

איתן גינזבורג: אז למה צריך לפרסם את זה באתר האינטרנט?

חיים אמיגה: הרעיון היה שבאותם מקומות שאין שביל אופניים ליד, ונותנים להם סמכות מפורשת באותם מקומות על ידי נציגו של המפכ"ל לאכוף לגבי אופניים רגילים, תהיה מודעות ציבורית שבאותו מקום יש אכיפה של פקחים.

חיים אמיגה: לא יצירת האיסור עצמו כי יש תמרור במקום.

חיים אמיגה: שאנשים יידעו שיש פיקוח מוגבר באותו מקום.

איתן גינזבורג: אבל אדוני, אתה יודע, בסוף, אתר אינטרנט של רשות, של ממשלה, של עירייה, עמוס מאוד במידע.

איתן גינזבורג: זה יותר נראית לי הוראה מסוג מה שהיינו מכנים בצבא – מתחיל בכ'.

איתן גינזבורג: מי נכנס לתוך אותם אתרים לבדוק איפה יש שביל כזה או אחר?

איתן גינזבורג: אני לא מבין את העניין הזה של הודעה על כך שפה מותר לאכוף, פה אסור לאכוף.

איתן גינזבורג: יש תמרור, כולם מכירים את התמרורים, אמורים לעבור הכשרה, ובא לציון גואל.

חיים אמיגה: נקודת המוצא, שלגבי אופניים רגילים, באותם מקומות ייעודיים לא אמורה להיות אכיפה, אלא אם כן ניתן אישור.

חיים אמיגה: כדי שהציבור יידע שבאמת ניתן אישור באותם מקומות שיש אכיפה, זה המנגנון שהוצע.

חיים אמיגה: אם יהיה מנגנון אחר שישיג אותה תוצאה, אנחנו כמובן לא נתנגד לו אבל זה המנגנון המיטבי שהצליחו לייצר אז.

חיים אמיגה: וגם היום, לא נראה שיש מנגנון אחר מיטבי יותר.

איתן גינזבורג: והמנגנון עובד?

איתן גינזבורג: האתר עמוס בכניסות?

חיים אמיגה: כלי עומד לרשות הרשויות המקומיות.

חיים אמיגה: אם עושים בו שימוש או לא, צריך לשאול אותם.

איתן גינזבורג: זה לא אם הם עושים בו שימוש או לא.

איתן גינזבורג: השאלה אם הציבור בכלל חשוף, מכיר את הדבר הזה, או שזאת אות בחוק כדי שתהיה עוד מטלה ועוד משהו שנוכל לנפנף בו שזה קיים וזה מפורסם.

חיים אמיגה: אם הרשויות המקומיות ירצו לעשות שימוש במקום מסוים להגביר את האכיפה שם גם לגבי אופניים רגילים כי מזהים בעיה, יש את המנגנון שקבוע פה וכדי שהציבור ידע שבאותו מקום יש אכיפה מוגברת - - -

יאיר אמר: אני יכול לחדד.

יאיר אמר: לא מדובר על מקומות שיש בהם תמרור.

יאיר אמר: האיסור על המדרכה לנסוע גם לאופניים רגילים קבוע בדיני התעבורה.

יאיר אמר: מה שעשו, בשונה משוטר שיכול לאכוף גם אופניים רגילים על מדרכה שאין בה שביל – ניקח את אלנבי לצורך העניין כדוגמה – לפקחים אין סמכות לאכוף על אופניים רגילים באותה מדרכה, באותה דרך שאין בה שביל אופניים.

יאיר אמר: אנחנו עד היום בעיריית תל אביב לא פנינו ולו פעם אחת לבקש את האפשרות לאכוף, לא מצאנו צורך.

יאיר אמר: אני לא רואה בעיה.

יאיר אמר: אם נידרש בעתיד – אין תמרור, אני מזכיר, אין תמרור – הכוונה היא למקום שאסורה בו הנסיעה על מדרכה, ואם העירייה פנתה למשטרה וקיבלה את האישור ממי שצריך, מהמפכ"ל אם אני לא טועה או מפקד המחוז, אז במקרים האלה הייחודיים שאין תמרור, אנחנו פה אומרים לציבור: דעו לכם, יש פה הגברת אכיפה, הרחוב הזה הוא רחוב מסוכן ושם כן נאכף גם אופניים רגילים כי אין תמרור.

איתן גינזבורג: עדיף לשים שלט צהוב, אזהרה, מאשר לפרסם באתר כשאתה יודע שאף אחד פה לא נכנס לבדוק.

איתן גינזבורג: מה זה הסיפור של אתר האינטרנט הזה?

איתן גינזבורג: איזה רוכב אופניים נכנס לבדוק האם ברחוב הזה יש אישור מפכ"ל או אין אישור מפכ"ל?

איתן גינזבורג: זה סתם אות מתה בחוק.

חיים אמיגה: לא, אדוני.

חיים אמיגה: האיסור קיים.

איתן גינזבורג: אדוני, אני לא מדבר על האיסור.

איתן גינזבורג: אני מדבר על האיסור על האישור.

איתן גינזבורג: אני מדבר על הפרסום באתר.

איתן גינזבורג: סתם נראית לי בירוקרטיה, סתם אות מתה בחוק, סתם לקבוע איזה רגולציה מסוימת שאף אחד לא עושה בה שימוש.

איתן גינזבורג: אף אחד לא נכנס לאתר אינטרנט לבדוק אם מותר לנסוע ברחוב הזה או אסור, אם יש אכיפה באישור מפכ"ל או אין אכיפה באישור מפכ"ל.

איתן גינזבורג: זה כל מה שאני אומר.

איתן גינזבורג: אם יש שם אישור מיוחד מהמפכ"ל, שהרשות המקומית תשים שלט צהוב אזהרה.

איתן גינזבורג: כמו שיש אזור אכיפה מוגבר, אז שיכתבו שלט אזהרה ברור, שיידע כל מי שנוסע במקום ששם יש אישור מיוחד מהמפכ"ל לאכיפה.

איתן גינזבורג: לפרסם את זה באתר זה סתם לכסות על משהו.

חיים אמיגה: מבחינתנו, אם השלט הצהוב הזה שאדוני מציג, אפשר ליישם אותו מבחינת הרשויות, אני לא חושב שתהיה התנגדות.

חיים אמיגה: זה המנגנון שהוצע אז.

חיים אמיגה: אם יש מנגנון מיטבי אנחנו בהחלט יכולים לשקול ולתקן בהמשך.

איתן אטיה: אגב, המנגנון הזה הוא אבסורד.

איתן אטיה: אחד האבסורדים שלו מתחיל מהעובדה שלפי החוק אסור לנסוע על מדרכה גם עם אופניים רגילים, רק שאיכשהו מתחילת שנות השבעים החליטו להפסיק לאכוף את זה.

איתן אטיה: עד סוף שנות השישים היו אוכפים את זה, שוטרים היו אוכפים את זה, היה גם מספר רישוי.

איתן גינזבורג: בדיוק, היה מספר.

איתן גינזבורג: נשאל את חוה מתי יגיע החוק של המספר.

איתן גינזבורג: זה גם צריך להגיע מתישהו.

איתן אטיה: פשוט הוחלט להפסיק לאכוף את זה.

חוה ראובני: אלה דברים שבעבודה, בהכנה.

איתן אטיה: אבל האבסורד הוא שאסור על פי החוק היום, עם אופניים רגילים, לנסוע על מדרכה.

איתן אטיה: מכיוון שזה לא נאכף אז באים ואומרים, אם אתם רוצים לאכוף את זה בכל זאת, תקבלו אישור מיוחד מהמפכ"ל או מהמפקד.

איתן אטיה: כל הסיטואציה הזאת היא פשוט אבסורדית, זה לדעתי לעשות צחוק מהחוק כי יש איסור בחוק, שבמודע כולם לא אוכפים אותו.

איתן אטיה: אז תבטלו את החוק הזה.

חיים אמיגה: זה לא לעשות צחוק מהחוק כי כמו שאמרתי בתחילת דבריי, הרציונל של זה היה ליצור סוג של איזון בין הפחתת סיכון של עוברי הדרך במדרכה לעומת אופניים שמורידים אותם בצורה אולי מסיבית מדי לכביש במקום שיכול לסכן את החיים שלהם.

חיים אמיגה: זה המנגנון שהוצע אז.

חיים אמיגה: העניין הזה של הפרסום באינטרנט, זה בעצם היה לטובת הציבור, שאנשים ידעו שבמקום הזה יש אכיפה של פקחים.

חיים אמיגה: אם יש מנגנון אחר שיכול להביא לידיעת הציבור, כמובן שנוכל לשקול אותו.

איתן אטיה: אגב, אין מדינה אחת בעולם, אחת בעולם, שבה מותר לנסוע עם אופניים רגילים על מדרכה.

איתן אטיה: אחת אין.

חוה ראובני: גם פה אסור.

קריאות: - - -

איתן אטיה: חברים, אני הייתי לפני שבועיים במשלחת, חזרתי ממינכן, אחת הערים העשירות באירופה, עם הכי הרבה שבילים – קצת פחות מאמסטרדם, אגב – ואני אומר לכם שאין שבילי אופניים בכל העיר.

איתן אטיה: בהרבה מקומות יש שבילי אופניים סתם צבועים כאלה, לא מופרדים לגמרי.

איתן אטיה: לא הכול ורוד וזהב.

איתן אטיה: ואני אומר לכם, בחלקים גדולים של העיר אין שבילי אופניים ואסור לנסוע על מדרכה.

איתן אטיה: בן אדם שנוסע על מדרכה – אגב, מצולם – חוטף דוח, או שוטר עוצר אותו ונותן לו דוח.

איתן אטיה: אין דבר כזה בעולם לנסוע על מדרכה עם אופניים, אין בשום מדינה.

חיים אמיגה: אין ויכוח.

חיים אמיגה: לא קובעים את האיסור כאן, אנחנו רק תוחמים את הסמכויות של הפקחים בעניין הזה.

אביגל כספי: בעצם השאלה שהוועדה צריכה להכריע בה היא השאלה אם במקומות שבהם מוצב תמרור 412 של אין כניסה לאופניים, ביחס לאופניים רגילים לפקח תהיה סמכות לאכוף, למרות שזה אופניים רגילים, למרות מה שנציג המשרד לבט"פ הציג לגבי תמונת הסיכון השונה, או שמצד שני מסתכלים על זה שזה יכול להיות מקומות כמו פארקים ורוכבים שם ילדים קטנים וילדים בני 12, 14.

אביגל כספי: לא ברור שרוצים לומר לאותם ילדים, אסור לכם לרכוב בפארק רעננה.

חיים אמיגה: התוספת של 412 התווספה אחרי שהצו הועבר לוועדה בגלל צורך שהרשויות המקומיות הציפו בפנינו ואנחנו נענינו באמת בלב פתוח ובנפש חפצה, מה שנקרא.

חיים אמיגה: אנחנו באמת מבקשים שאותו רציונל שחל לגבי אופניים רגילים ובמדרכות, יחול גם לגבי התמרור הזה.

חיים אמיגה: אנחנו מרחיבים פה סל סמכויות מכובד לרשויות, אנחנו לא יודעים איזה השלכות יכולות להיות מהסיפור הזה.

חיים אמיגה: אם נידרש לזה בהמשך וייבחן הנושא ויימצא מנגנון אחר או שיוחלט להשמיט את המנגנון לחלוטין לגבי אופניים רגילים, נדון בזה, אבל כרגע אנחנו מבקשים מהוועדה באמת ליישר קו בעניין הזה כמו שקיים במדרכה.

איתן גינזבורג: פורום ה-15, אתם רוצים להתייחס?

יאיר אמר: אם זה לגבי הסיפור של האופניים בתמרור החדש, אין לנו מניעה גם שזה יופנה לחשמלי בלבד, באותו מנגנון שקיים בתמרור 266 שהגביל את האכיפה, לכלים החשמליים.

יאיר אמר: הוא לא מוגדר כלפי כל אופניים.

איתן גינזבורג: נראה לי עדיף.

אביגל כספי: זה בעצם אומר שעבירה שמנויה בפרט 13 לא תהיה בפרט 1, רוכב על אופניים או על תלת-אופניים, מוציאים את זה לגמרי, חיים.

חיים אמיגה: אתם מוותרים לחלוטין על אופניים רגילים בעניין?

איתן אטיה: שוב, על איזה סעיף מדובר?

אביגל כספי: בפרט 1, רוכב על אופניים או תלת אופן, מה שכתוב בפרט 1, בטור ב'.

אביגל כספי: מלכתחילה, בטור ב' זה יהיה כמו במקור, 11 ו-12.

איתן אטיה: אנחנו לא מאופסים כנראה על אותו סעיף.

איתן גינזבורג: זה בעמוד השני.

איתן אטיה: בסעיף 2(2)(א)(1)?

איתן אטיה: זאת הכוונה?

אביגל כספי: (2)(א)(1), כן.

אביגל כספי: בטור ב', כשמפרטים רשימת עבירות התעבורה שאפשר לאכוף על הכלי של אופניים או תלת אופן, בעצם ימחקו את פרט 13, שזה עבירה על תקנה 22(א) לתקנות התעבורה לעניין אי ציות לתמרור 412, והעבירה הזאת תופיע רק ביחס לכלים החשמליים, שזה פרטים 2 ו-3.

איתן אטיה: לא.

איתן אטיה: אנחנו רוצים את זה גם לאופניים רגילים, לא רק חשמליים.

איתן גינזבורג: ומה יקרה על ילדים קטנים שרוכבים על אופניים?

איתן אטיה: ילדים קטנים, אז אפשר להכניס לנוהל אכיפה שלא אוכפים אותם וזה ברור שאף אחד לא יזרוק ילד קטן, יעביר אותו לכביש.

איתן אטיה: באמת, קצת common sense.

חיים אמיגה: איתן, אז באותם תנאים כמו מדרכה.

חיים אמיגה: בוא ניישר קו, יש פה הרי אותו רציונל.

חיים אמיגה: אופניים רגילים, אם יש שביל אופניים ליד, תוכלו לאכוף חופשי.

חיים אמיגה: אם אין שביל אופניים ליד, וזה לא יעזור מיתון תנועה, אז תוכלו דרך הפרסום באינטרנט, כמו שאתם פועלים לגבי מדרכה תפעלו כאן.

איתן אטיה: אז רק הפרסום?

חיים אמיגה: כן.

איתן אטיה: זה מה שמטריד אתכם, גורם לכם לא לישון בלילה?

חיים אמיגה: זה כל הקונספט.

אביגל כספי: זה לא רק פרסום.

אביגל כספי: זה אישור, יש מדרג.

איתן אטיה: אוקיי, נחיה עם זה.

איתן אטיה: בסדר גמור.

אביגל כספי: אז בעצם מה שהקראתי מקובל עליכם.

איתן גינזבורג: כן.

איתן גינזבורג: ממשיכים.

איתן אטיה: כולל אופניים רגילים.

אביגל כספי: זה יחול על אופניים רגילים אבל באותם תנאים.

איתן אטיה: כן.

איתן אטיה: עם הפרסום הזה.

אביגל כספי: זה לא רק פרסום.

איתן אטיה: כן.

איתן אטיה: באותם מקומות שאין בהם שביל אופניים - -

אביגל כספי: גם אם אין שביל אופניים ואין - - - של תנועה - -

איתן אטיה: - - יהיה כרוך בפרסום על אכיפה מוגברת.

אביגל כספי: החשוב יותר זה האישור.

אביגל כספי: אישור מפכ"ל.

איתן אטיה: מפכ"ל או מפקד?

איתן גינזבורג: מפכ"ל או מי שהוא הסמיך אותו.

איתן אטיה: מפכ"ל או מי שהוא הסמיך.

איתן אטיה: בסדר.

אביגל כספי: לבקשת ראש רשות מקומית.

איתן גינזבורג: אתם צריכים לפנות.

איתן גינזבורג: בואו נמשיך.

איתן אטיה: רק שיהיה ברור.

איתן אטיה: לגבי אופניים חשמליים לא צריך אישור מפכ"ל.

חיים אמיגה: לא צריך.

איתן אטיה: רק לרגילים.

איתן גינזבורג: כן.

איתן גינזבורג: חיים, נמשיך.

איתן גינזבורג: תסקור את פרט ב'.

חיים אמיגה: אנחנו מדברים פה על פרטים 2 ו-3, אלה הכלים החשמליים.

חיים אמיגה: מה שאנחנו מתקנים פה, קודם כול בטור ב' זה את כל מה שקשור לרשימת עבירות, אנחנו מוסיפים פה: רכיבה בניגוד לחץ, 804 מה שדיברנו, ואי ציות לתמרור אין כניסה של אופניים שדיברנו.

חיים אמיגה: אנחנו מדברים פה גם על תיקון טור ג', שבמקום 1 עד 3, 5, 6 ו-8, שזה מופיע היום לגבי כל מה שקשור לאיסורים של איסור רכיבה, אנחנו בעצם מדייקים ל-2 ו-5, אנחנו מפצלים.

חיים אמיגה: היום, כל מה שקשור לכלים חשמליים, מופיע שם כל מכלול העבירות ביחד ויש שני סוגי עבירות: יש עבירות כמו קסדה, אוזניות וכו', אנחנו מרחיבים את המקומות שאנחנו נותנים את האכיפה בהם, ויש עבירות חדשות שקשורות לאיסור רכיבה שאנחנו מרחיבים בסט אחר.

חיים אמיגה: אנחנו בעצם מפצלים פה לשני סטים.

חיים אמיגה: הסט הראשון מדבר על איסור רכיבה עצמו ואנחנו אומרים שבפרטים 2 ו-5 לתוספת הראשונה – כי אלה הפרטים הרלוונטיים לאיסור רכיבה – במקום "מעבר למדרכה" שמופיע היום, במקום שביל שסומן בתמרור 266, שזה שביל ספציפי לשביל אופניים, אנחנו מרחיבים לכל שביל שסומן כמתאים להולכי רגל.

חיים אמיגה: זאת אומרת, לא רק שביל 226 אלא כל שביל באשר הוא שמסומן כשביל הולכי רגל יהיה בסמכות הפקחים בכלים חשמליים.

חיים אמיגה: מוסיפים פה גם מעבר חציה באותן עבירות.

איתן גינזבורג: אופניים חשמליים לא יכולים לחצות מעבר חציה.

חיים אמיגה: הוא הולך ברגל.

איתן גינזבורג: בסדר.

רפ"ק סימונה זילבר: גם רגילים לא.

איתן גינזבורג: גם רגילים לא.

חיים אמיגה: לאחר מכן אנחנו עוברים לסט השני באותם כלים חשמליים, שזה נוגע לכל העבירות שמדברות על קסדה, נייד, אוזניות וכו', כאן אנחנו בעצם קובעים את המקומות האלה שיהיה אפשר לאכוף בהם: 1.

חיים אמיגה: מדרכה; 2.

חיים אמיגה: שביל שאינו מדרכה שסומן בתמרור כמיועד לשביל הולך רגל, בעצם כלל שבילי הולכי הרגל, כלל שבילי אופניים, שמיועדים לאופניים, ומעבר חציה.

חיים אמיגה: בכל אחד מארבעת המקומות האלה – אוזניות, קסדה ואיסור הרכבה – פקח יוכל לאכוף.

איתן גינזבורג: אי אפשר להגיד, מדרכה היא כל מקום שאינו כביש או שביל אופניים?

חיים אמיגה: לא.

איתן גינזבורג: להרחיב את ההגדרה על מנת שזה יהיה הרבה יותר פשוט ולא להתחיל לכתוב תתי סעיפים.

איתן אטיה: איזו הרפתקה משפטית הייתה לנו עם זה, אדוני היושב-ראש.

איתן אטיה: אנחנו כבר כמה חודשים – באמת, מיטב המוחות המשפטיים, ויושבת פה חוה שהייתה באמת פיבוט מרכזי של העניין, יחד עם הייעוץ המשפטי של משרד הבט"פ, עם מחלקת ייעוץ וחקיקה במשרד המשפטים, עם מיטב המוחות המשפטיים של מרכז שלטון מקומי, פורום ה-15 – ניסו לפצח את העניין, להגדיר הגדרה שתכסה את מה שהוא לא ממש לצד כביש.

איתן אטיה: מכל מיני סיבות – חוה תיטיב להסביר את זה – זה פשוט לא הולך, לא הולך לצערנו.

חוה ראובני: כל הניסיונות.

חוה ראובני: כינסנו משהו כמו חמש ישיבות בפורומים משתנים בניסיון להגיע לאיזושהי הגדרה מופשטת של המהות הזאת של מרחב שמיועד להולכי רגל.

איתן גינזבורג: מרחב ציבורי פתוח, כן.

חוה ראובני: אחד הרעיונות כמובן המוקדמים עלה, כל מה שהוא לא כביש, ואז הבנו שאנחנו תופסים בזה שטחים פתוחים אמיתיים ובעצם מטילים איסור על רכיבת שטח, אז אי אפשר לעשות את זה ככה, זה גורף מדי ואז צריך להתחיל לכווץ את זה.

חוה ראובני: כל הניסיונות שלנו להגיע עם מפות באינטרנט, אמרו – זה לא ברור לציבור כי כמו שאדוני אמר לפני כמה דקות בהקשר אחר, אי אפשר לקבוע את האיסור באינטרנט ולא בחוק.

חוה ראובני: רשימות סגורות, קשה מאוד להגדיר.

חוה ראובני: עברנו סאגה שלמה עם זה, לא הגענו לפתרון.

חוה ראובני: בעיניי, התשובה היא להגדיר, מה שמציבים בו תמרור, שזה יכסה לדעתי כמעט את הכול, והמצוין הוא האויב של טוב מאוד, לפחות את אלה נסדיר.

חוה ראובני: וזה מה שהולך פה וזה מה שאני ממליצה, ומקבלי ההחלטות יחליטו לאמץ לעניין תקנות התעבורה והאיסורים המהותיים עצמם.

חוה ראובני: יישארו בחוץ, הדלתא זה מרחבים שהם לא מדרכה, לא ניתן לתמרר אותם, כן מיועדים להולכי רגל, לא ברור מה בכלל כלול בה.

חוה ראובני: ניסיתי לקבל מהגורמים שעוסקים בזה בשטח איזשהו הסבר מה זה משאיר בחוץ.

חוה ראובני: לא ברור.

חוה ראובני: אז כרגע זה הכיוון שמסתמן, זה הכיוון שאומץ לצו הזה.

איתן גינזבורג: אבל לשים באזור מלא מלא תמרורים, להציף את כל נאות הכיכר בתמרורים כי את לא יודעת איפה ייכנסו אופניים זה גם לא סביר, גברתי.

חוה ראובני: נכון.

חוה ראובני: זה לא סביר לעשות גדר של תמרורים סביב סביב.

איתן גינזבורג: אז מה?

איתן גינזבורג: אז איך זה פתרון מבחינתך?

חוה ראובני: אבל מצד שני זה תופס הרבה מאוד מקומות אחרים, והגדרה מופשטת שתתפוס את זה לא הצלחנו ליצור.

איתן גינזבורג: בדקתם איך זה מנוסח בעולם?

חוה ראובני: היה מי שבדק גם את זה.

חוה ראובני: התופעה של הכלים החשמליים אצלנו, כפי שכבר נאמר, מתנהגים קצת אחרת אצלנו.

איתן גינזבורג: לא, אני שאלתי לא לגבי ההתנהגות עם כלים חשמליים.

איתן גינזבורג: שאלתי איך ההגדרות קיימות בעולם.

חוה ראובני: הגדרה, לא בדקתי את ההגדרות בעולם.

חוה ראובני: אנחנו ניסינו להישאר בתוך עולם המונחים והשפה שלנו.

איתן גינזבורג: אבל אם לא מצליחים להגיע למשהו בתוך העולם שלנו אפשר לפזול לעולם האחר ולראות מה קורה שם.

חוה ראובני: אפשר.

איתן אטיה: ממה שאנחנו יודעים בעולם, ממה שאנחנו מכירים לפחות מהחקיקה בעולם בתחום, הסיפור מוסדר הפוך לגמרי.

איתן אטיה: אין דבר כזה, כלומר מה שמוגדר ככלי רכב יכול לנסוע אך ורק על כביש, או על שביל אופניים לפי אישור נקודתי.

איתן אטיה: כלומר, אם למשל באמסטרדם לפני כמה שנים החליטו לאפשר בשבילי אופניים גם לקטנועים עד נפח מסוים ואופנועים עד נפח מסוים של מנוע לנסוע, אז הגדירו את זה ספציפית.

איתן אטיה: כל כלי רכב בעצם נוסע רק בכביש, והנטייה לכבד את זה ולאכוף את זה.

איתן אטיה: גם לאופניים רגילים כמו שאמרתי אסור לנסוע על מדרכה רגילה בכל מקום בעולם, כולל בישראל, רק שפה זה לא נאכף.

איתן גינזבורג: מכיוון שאי אפשר לעשות משהו טיפה יותר ברור ומופשט ולא לעשות גדר תמרורים.

חוה ראובני: אבל המשמעות של ההגדרה הזאת זה איסור – עוד פעם, חזרנו לאיסור על רכיבת שטח, שלא רצינו ליצור את זה, בין אם כתחבורה ובין אם כפעילות ספורט.

איתן גינזבורג: ברור.

חיים אמיגה: לגבי העניין של עבירות 1, 6, 8, 9, לעניין עבירה המנויה בפרט 12, הסיפור של רכיבה בניגוד לחץ, כמובן שמדובר במקום של שביל שסומן בתמרור ומיועד לשביל אופניים כי זה בעצם התמרור הרלוונטי.

חיים אמיגה: פסקה (ד) מדברת על פרט 13, העניין של אין כניסה לאופניים, שפה לגבי כלים חשמליים אין שום מגבלה, למעט זה שזה לא בכביש.

איתן גינזבורג: מאה אחוז.

איתן גינזבורג: בואו נעבור לפרט 4.

חיים אמיגה: פרט 4 זה הולך רגל.

חיים אמיגה: בעניין הזה אנחנו תיקנו.

חיים אמיגה: היום כתוב: נתיב המסומן בתמרור כשביל אופניים.

חיים אמיגה: היות ונתיב זה חלק מכביש ופקחים לא אוכפים בכביש, הטרמינולוגיה שונתה לשביל שסומן בתמרור כמיועד לשימוש אופניים בלבד, כי שביל בעצם הוא לא חלק מכביש.

חיים אמיגה: גם פה אנחנו בעצם מחלקים לשני סטים של עבירות.

חיים אמיגה: מדובר פה באופנוע.

חיים אמיגה: הכלי הוא אופנוע.

חיים אמיגה: אנחנו קודם כול מוחקים את (3), משאירים רק את (2) כי אמרנו בתחילת הדברים ש-(3) נמחק, הוא לא רלוונטי.

חיים אמיגה: במקום פסקת משנה (2) שמדברת היום על נתיב, נתיב שסומן בתמרור כשביל אופניים, אנחנו מדברים פה על שביל שסומן בתמרור כמיועד לשביל אופניים כי נתיב זה חלק מכביש, כפי שציינתי.

חיים אמיגה: בפסקה (3), במקום תמרור ספציפי להולכי רגל 226, אנחנו מרחיבים את זה לכלל שבילי הולכי הרגל, באשר הם, מוסיפים פה גם מעבר חציה, בכל העבירות האלה ניתן יהיה לאכוף ביחס לאופנוע על ידי פקחים.

חיים אמיגה: בסט השני אנחנו מדברים על עבירות של אוזניות, נייד וקסדה, שם אנחנו בעצם מאפשרים לפקחים לאכוף ביחס לאופנועים – במדרכה, בשביל, כל שביל שמסומן לשימוש הולכי רגל וכל שביל שסומן לשימוש אופניים ובמעבר חציה.

איתן גינזבורג: בבקשה, גברתי.

אביגל כספי: רק במקרה הספציפי של אופנוע, בגלל שאופנוע אסור לו לנהוג בשביל אופניים, בעצם צריך לשים לב שיוצאת זהות בין שתי הקבוצות, בין אם זה עבירות של מיקום נהיגה ובין אם זה עבירות של אוזניות, קסדה וכו'.

אביגל כספי: לכן, יכול להיות שבנוסח נאחד ביניהם כי אומנם לאורך הפרטים השונים יש רציונל להפריד לשתי קבוצות, פה בעצם הקבוצות זהות, זוהי הערה לעניין הנוסח.

אביגל כספי: שאלה נוספת, האם להוסיף סעיף תחילה.

חיים אמיגה: מבחינתנו, כמו שאנחנו רואים את הדברים, אין צורך.

חיים אמיגה: א', כי כמו שאמרנו, הכשרות על ידי גורמי מקצוע, אושר שלא צריך הכשרות נוספות ולא צריך כישורים נוספים לסל העבירות.

חיים אמיגה: וגם, ברגע שהרשויות מוסמכות בעבירות האלה והן צריכות נניח פרק זמן של שבוע-שבועיים טיפה להתארגן על עצמן, הן לא מחויבות להתחיל לאכוף ישר את העבירות האלה.

חיים אמיגה: החוק נותן להן סמכות לאכוף, הוא לא מחייב אותן לאכוף מיידית, אבל נמצאות פה הרשויות המקומיות, אם הן צריכות זמן מסוים להתארגנות, מבחינתנו מקובל.

איתן גינזבורג: למה בקנסות ביקשתם 30 יום ופה אתם לא מבקשים?

חוה ראובני: זה שונה.

חוה ראובני: שם אנחנו משנים את הדין המהותי, ופה, בכל מקרה מדובר על התנהגויות אסורות שנתונות לאכיפה של המשטרה.

איתן גינזבורג: טוב.

איתן גינזבורג: הבנתי.

חוה ראובני: אנחנו לא מטילים שינוי לציבור על מה הוא צריך לעשות.

איתן גינזבורג: איתן, אתם צריכים תקופה לתחילה?

איתן אטיה: בעיקרון לא.

איתן אטיה: אנחנו לא חייבים תקופת תחילה.

איתן אטיה: הכוונה היא להתחיל בטח בדברים החדשים, זה לדעתי גם מחויב לפי הנוהל של היועץ בתקופה של אזהרות, לא מתחילים מייד באכיפה, אבל בואו נשמע גם את אנשי האכיפה.

יאיר אמר: אני יכול להגיד שכעיקרון אנחנו יכולים להתחיל מייד.

יאיר אמר: החוקים מוכרים, ידועים לכול.

יאיר אמר: אנחנו כמובן נצטרך איזה זמן להיערך לעדכן את התקנות במערכות המחשוב.

איתן גינזבורג: בסדר, זה כבר שלכם.

יאיר אמר: כן.

יאיר אמר: ברמה העקרונית אין בעיה לאכוף את זה בשטח כבר.

אביגל כספי: זה שוב פעם מתקשר לשאלה הקודמת.

אביגל כספי: אם יש מיקומים שבוקשו, היינו רוצים שיתעדכנו באתר האינטרנט.

איתן גינזבורג: אבל לא בוקשו.

אביגל כספי: אם אומרים שכיום לא קיימים, זה באמת פחות רלוונטי.

איתן גינזבורג: לגבי אתר האינטרנט אולי את רוצה שיעדכנו, מבחינתי פחות, אני חושב שזה מיותר לגמרי, אבל בסדר.

איתן גינזבורג: תודה.

איתן גינזבורג: יש למישהו עוד הערות לפני שנפנה לציבור?

חיים אמיגה: רק הערה כללית שחבריי ממשרד המשפטים ביקשו שנעיר.

חיים אמיגה: לאור החשיבות שגורמי משרד המשפטים רואים בזה, ייבחן איזשהו סוג של מנגנון להסדרת חובת דיווח, ולגורם הרלוונטי שזה ידווח.

חיים אמיגה: זו הערה שהתחייבנו להעיר אותה.

סטפאני בן נון: אני אשמח לחדד, להוסיף משפט בהקשר הזה.

סטפאני בן נון: עורכת דין סטפאני בן נון, ממשרד המשפטים.

סטפאני בן נון: לצד באמת ההכרה שלנו בצורך של הגברת האכיפה, אנחנו נתנו את ההסכמה לצו הזה ועבדנו על הצו הזה לצד גורמי הממשלה.

סטפאני בן נון: אנחנו חושבים שמתחייב כאן, בגלל שמדובר בעבירות מסכנות חיים, חשוב מאוד שהשלטון המרכזי לא יהיה מנותק ממה שקורה ברשויות המקומיות, שכן יהיה מנגנון דיווח, שיהיה אפשר לדעת איפה יש אכיפה, איפה יש תת אכיפה, איפה צריך להיכנס, זאת אומרת שלא תהיה אי ידיעה מוחלטת של השלטון המרכזי במה שקורה ברגע שאנחנו מרחיבים משמעותית.

איתן גינזבורג: תתעניינו.

איתן גינזבורג: תתעניינו.

סטפאני בן נון: אנחנו חושבים - - -

איתן גינזבורג: לא, אל תבקשו דיווח, אל תעמיסו.

איתן גינזבורג: חשוב לכם, תפנו ותתעניינו.

איתן גינזבורג: עכשיו אתם רוצים דיווח – לא יודע איזה, שנתי, חודשי, דו-שנתי, יומי – של 257 רשויות מקומיות?

סטפאני בן נון: אנחנו לא נעמוד כאן בוועדה בדיוק על מהות הדיווח אבל כן חשוב לנו להבהיר שלא יכול להיות שיהיה בעצם נתק מוחלט במה שקורה.

איתן גינזבורג: תתעניינו, גברתי.

איתן גינזבורג: תתעניינו.

איתן אטיה: אבל זה קורה היום.

איתן אטיה: יש אכיפה היום של החוק.

סטפאני בן נון: אנחנו מרחיבים כאן באופן משמעותי את סמכויות האכיפה.

איתן גינזבורג: אז מה?

איתן גינזבורג: לא הבנתי.

איתן אטיה: לא באופן משמעותי.

סטפאני בן נון: אנחנו מדברים כאן על עבירות מסכנות חיים.

איתן גינזבורג: גברתי, אני לא מצליח להבין את העניין הזה.

איתן גינזבורג: את אומרת את זה כדי שיישמע בחלל האוויר, הרי זה לא מופיע בצו.

איתן גינזבורג: לצורך מה?

איתן גינזבורג: כדי שאתם תוציאו עכשיו מכתב לרשויות המקומיות כי עכשיו תחייבו אותם לדווח?

איתן גינזבורג: את רוצה להודיע לנו על זה?

איתן גינזבורג: מה מהות ההודעה הזאת?

סטפאני בן נון: חשוב לנו להבהיר שלצד זה שאנחנו מבחינה עקרונית מרחיבים את הסמכויות, לעמדת משרד המשפטים זה צריך לבוא בד בבד עם איזשהו מנגנון שאולי אנחנו נסדיר אותו.

איתן גינזבורג: איך?

איתן גינזבורג: בצו?

סטפאני בן נון: לא, זה לא מוסדר בצו.

סטפאני בן נון: הוא יוסדר בנהלים או בדרך אחרת, וחשוב לנו להבהיר מבחינה עקרונית לוועדה וגם זה משהו שהוסכם על ידי גורמי הממשלה, שכן צריך כאן לקיים איזשהו מנגנון דיווח של מצב האכיפה.

סטפאני בן נון: ברגע שאנחנו מרחיבים את האכיפה בצורה משמעותית, ברגע שמדובר בעבירות מסכנות חיים, שהן לא רק באינטרסים כמובן של הרשויות המקומיות, חשוב שיהיה איזשהו דיווח על מה שנעשה.

איתן גינזבורג: אחלה.

סטפאני בן נון: כדי שיהיה אפשר לתת מענה במקרים.

איתן גינזבורג: מעולה.

איתן גינזבורג: אני רוצה לומר לך משהו אחר.

איתן גינזבורג: חלק מהעבירות קיימות היום, רק העברנו מה שנקרא את העבירה שנאכפת על המדרכה לשבילי אופניים.

איתן גינזבורג: הסכנה לא השתנתה, סכנת החיים, היא הייתה כאן והייתה כאן, עד היום לא ביקשתם דיווח ואני לא מבין למה צריך כן את ההרחבה הזאת, את הנוהל החדש הזה של הדיווח, שמעמיס סתם בירוקרטיה והתעסקות בירוקרטית בתוך הרשויות המקומיות.

איתן גינזבורג: אם זה חשוב לממשלה מעת לעת לקבל דיווח קונקרטי, עיתי, מקומי ספציפי, יש לכם דרכים שונות לעשות את זה.

איתן גינזבורג: לקבוע את זה באיזה נוהל מחייב, שעכשיו בכל תקופה הם יצטרכו לאסוף מידע וכו', אתם יודעים לתת את המידע הזה על עצמכם?

איתן גינזבורג: אני לא בטוח.

איתן גינזבורג: אני לא חושב שצריך להכביד עוד מעמסה שאיש לא יודע מה תעשו עם המידע הזה.

איתן גינזבורג: לא שהוא מידע בעייתי, הוא לא חסוי, אבל אני חושב שהמעמסה המיותרת הזאת – תשלחו דיווח, תשלחו דיווח – זה בסוף נופל על איזה מייל של מישהו אחד, שלא יודע אפילו מה הוא עושה איתו, אם בכלל הוא עושה איתו משהו, זה סתם.

איתן גינזבורג: אם חשוב למדינה לבדוק ולעקוב אחר הדבר הזה, תבדקו – באופן רנדומלי, באופן עיתי, באופן שחשוב לכם לבדוק – לא סתם להעמיס בירוקרטיה לשם הבירוקרטיה כי הרחבנו את הסמכויות.

איתן גינזבורג: הרחבתם אותן לא בצורה מאוד מאוד משמעותית – בצורה חשובה, אני כן מסכים – אבל דברים שחלקם היו כבר קיימים, חלקם לא, ואני מברך על כך, אבל לא צריך בשם זה עכשיו לשים עוד מגבלות מיותרות שאני לא יודע איזה שימוש תעשו בזה.

סטפאני בן נון: אנחנו נבחן את המנגנון.

איתן גינזבורג: אני רוצה שתבחנו את עצם החשיבה, לא רק את המנגנון.

איתן גינזבורג: עצם החשיבה, האם בכלל צריך, ואם צריך אז מתי, לא לעשות את זה באופן קבוע.

איתן אטיה: יש גם מנגנונים אלטרנטיביים.

איתן אטיה: קודם כול, חוק חופש המידע, כל בן אדם שפונה, כל אחד - -

איתן גינזבורג: למשל.

איתן אטיה: - - בטח אם משרד ממשלתי, אבל לא רק, אני אומר, בטח, גם כל אדם - -

יאיר אמר: הכול שקוף.

איתן אטיה: - - הכול שקוף לגמרי.

איתן אטיה: אפשר לקחת ולקבל ממש אילו עבירות נאכפו, כמה נאכף, איפה נאכף.

איתן אטיה: חוץ מזה, אסור לשכוח שיש גם דיווח למערך התביעה, יש דוחות שמועברים על ידי התובעים העירוניים למערכת התביעה במשרד המשפטים.

איתן גינזבורג: כן.

איתן גינזבורג: ממש גברתי, ושמשרד המשפטים ישתחרר מזה.

איתן אטיה: מנגנון דיווח, מה שנקרא תובעים שהם מוסמכי היועץ המשפטי לממשלה.

איתן גינזבורג: יש לכם מספיק משימות.

איתן גינזבורג: למי את רוצה שידווחו את זה?

איתן גינזבורג: גם למשרד הבט"פ?

איתן גינזבורג: למשרד התחבורה?

איתן גינזבורג: אולי אליכם?

איתן גינזבורג: למי הדיווח?

איתן גינזבורג: למי אתם מכוונים אותו?

חוה ראובני: היו כמה דיונים על זה.

חוה ראובני: הייתה מחלוקת גם בתוך הממשלה אם בכלל נדרש, ובכל מקרה, אף גורם לא הסכים להרים את הכפפה הזאת.

איתן גינזבורג: לקבל את הדיווח.

חוה ראובני: להיות זה שינהל את המאגר הזה.

סטפאני בן נון: כרגע הנושא הזה נבחן - - -

איתן גינזבורג: גברתי, אני מציע למשרד המשפטים לא להטיל מטלות על אחרים.

איתן גינזבורג: אני מציע שתבדקו את הנושא הזה ברמה המשפטית.

איתן גינזבורג: אם החלטתם – ואני יודע שהשר שלכם מאוד פרו העברת סמכויות לרשויות מקומיות, בהרבה מאוד תחומים – אל תעמיסו סתם בירוקרטיה, ואם אתם רוצים להעמיס בירוקרטיה, נשלח אותו אליכם למשרד שתבדקו אתם את כל הנתונים האלה.

איתן גינזבורג: אני לא מבין את הצורך הזה.

סטפאני בן נון: אנחנו לא רוצים להטיל משהו מיותר.

סטפאני בן נון: גורם האכיפה הוא עדיין משטרת ישראל.

איתן גינזבורג: גורם האכיפה יהיה עכשיו גם הפקחים העירוניים.

סטפאני בן נון: האחריות השיורית והאחריות על ביטחון הציבור היא עדיין של משטרת ישראל, וחשוב שמשטרת ישראל והשלטון המרכזי ידע מה נעשה - -

איתן גינזבורג: כי מה הוא יעשה עם הדבר הזה?

סטפאני בן נון: - - וידע לתת מענה במקרים של אין אכיפה.

סטפאני בן נון: ידוע לנו שיש הבדלים - - -

איתן גינזבורג: די, מספיק.

איתן גינזבורג: נו, באמת.

איתן גינזבורג: זה כאילו ניתוק מהשטח.

סטפאני בן נון: בסדר, אנחנו לא ניכנס למהות.

איתן גינזבורג: את ביקשת להיכנס לזה ברגע שפתחת את זה.

סטפאני בן נון: אני רק אומרת את העמדה - - -

סטפאני בן נון: את ה"לצאת ידי חובה".

סטפאני בן נון: לא.

איתן גינזבורג: בסדר.

יאיר אמר: אדוני, כבר היום ידוע איזה רשויות אוכפות, הרי האכיפה היא וולונטרית.

איתן גינזבורג: זה ברור.

יאיר אמר: ובוודאי שהמשטרה יודעת איפה עירייה אוכפת ואיפה לא, והיא יכולה לתגבר שם את האכיפה.

איתן גינזבורג: בסדר.

איתן גינזבורג: כשנמצאים בתוך החדרים ולא נמצאים בשטח.

איתן גינזבורג: רוצה לומר משהו?

בועז טופורובסקי: לא.

בועז טופורובסקי: אני מבסוט.

איתן גינזבורג: עוז דרור מאור ירוק ביקש לדבר בזום.

איתן גינזבורג: בבקשה, אדוני, בקצרה, אנחנו צריכים לסיים.

עוז דרור: אני קודם כול מודה לאדוני על הפעילות הנחושה שלו בנושא הזה, גם בשבוע שעבר בנושא החמרת הקנסות.

עוז דרור: אלה פעולות חשובות מאוד שבאמת יבואו ויחזירו סדר לכבישים.

עוז דרור: גם הציבור בעד הנושא הזה, 22% מהציבור בסקר שערכנו באמת דורש את הנושא הזה של העברת סמכויות בהגברה של אכיפה, וגם קנסות.

עוז דרור: בסופו של דבר, אישור הצו הזה, אני חושב שהוא באמת יגביר גם את האכיפה וגם את הנראות ואת הנוכחות המשטרתית, גם של הפקחים בכבישים, ויציל חיים.

עוז דרור: הערה אחת ובקשה אחת.

עוז דרור: בסופו של דבר אנחנו רואים שהנושא הזה, כמו שאדוני דיבר על זה, הוא וולונטרי.

עוז דרור: יש המון המון המון עיריות ורשויות שלא מנצלות את הסמכויות האלה שיש להן בידיים ולא אוכפות, המון המון ראשי ערים לא רוצים כנראה אולי להסתבך או להתכתש עם התושבים ולא אוכפים, והדבר הזה מהווה פגיעה.

עוז דרור: יושב-ראש פורום ה-15, גוף שעוזר, הנושא של בטיחות בדרכים מאוד מאוד חשוב לו.

עוז דרור: חשוב מאוד מאוד להעביר את הנושא הזה גם לפקחים וגם לראשי הערים, שיאכפו.

עוז דרור: יש להם כלים, הדבר הזה חשוב מאוד.

עוז דרור: אני שוב מודה לאדוני היושב-ראש.

עוז דרור: בסופו של דבר כל פעולה כזאת תהיה אפקטיבית.

עוז דרור: כשאנחנו רואים שוטר או פקח, כולנו מורתעים.

עוז דרור: הדבר הזה חשוב מאוד, הדברים שעשינו בשבוע שעבר ואתה עושה השבוע הם מבורכים ואנחנו מודים לך מאוד על כך.

איתן גינזבורג: תודה רבה, אדוני.

איתן גינזבורג: נעבור לגברת חגית אוריין, מנהלת עמותת מחזירים את הבטיחות להולכי הרגל.

קריאה: יצאה מהזום.

איתן גינזבורג: יצאה מהזום, צר לנו.

איתן גינזבורג: נעם וילדר, המועצה לשלום הילד, בבקשה.

נעם וילדר: שלום.

נעם וילדר: אני עורכת הדין נעם וילדר מהמועצה לשלום הילד.

נעם וילדר: אני רוצה להתחבר למה שחבר הכנסת מקלב אמר – הוא יצא – בעניין עבירות תעבורה שנעשות על ידי קטינים ונאכפות על ידי גורמי אכיפה עירוניים.

נעם וילדר: לעמדתנו, דרך המלך לפעול מול קטינים במקרים האלה היא קודם כול, ובעיקר, בדרך של הסברה ובדרך של הכוונה להתנהגות ראויה, נכונה ובטיחותית.

נעם וילדר: זה חשוב להגיד את זה, אני יודעת שזה לא לגופו של הצו, אבל חשוב לנו להצביע גם על המציאות בשטח כשמרחיבים את הסמכויות.

נעם וילדר: במהלך השנים המועצה לשלום הילד מקבלת, ועדיין מקבלת פניות רבות מקטינים שמדווחים על היתקלויות עם פקחים עירוניים באירועים שונים במרחב הציבורי.

נעם וילדר: המפגשים האלה לא אחת הסלימו והובילו לבהלה מיותרת, ואפילו לפעמים ממש לטראומה, גם בגלל שלא היו נהלים מותאמים שמסדירים את עבודת הפקחים מול הקטינים ולא כולם עברו הכשרות מקצועיות לעבודה מול קטינים.

נעם וילדר: אני חושבת שלצד החשיבות הרבה כמובן בשמירה על חייהם של קטינים בעזרת הצו, צריך לזכור שלפעמים העבירה על ידי קטינים נעשית בתום לב, הם לא מכירים את התמרורים – כמו שדובר פה קודם – צריך להבין שהמפגש הזה עם פקח הוא לפעמים המפגש הראשון שלהם עם איש אכיפת החוק, וזה צריך להיות מפגש שהוא מיטיב והוא לא טראומתי, והוא גם אפקטיבי.

איתן גינזבורג: ברור.

איתן גינזבורג: צריך לזכור שבכלים חשמליים אפשר לרכוב רק מגיל 16.5.

נעם וילדר: נכון.

חוה ראובני: ועם הכשרה.

איתן גינזבורג: והחובה, בטרם היה על הכלי, היא לעבור הכשרה על פי חוק – או תיאוריה או הכשרה ייעודית – כך שמי שעולה על הכלים הללו, בעיקר החשמליים, לא יכול לעלות עליהם סתם כי בא לו, כי קנו לו את הכלי.

נעם וילדר: חד-משמעית.

איתן גינזבורג: וברור שפקחים עירוניים יותר רגישים כלפי קטינים, אני אומר את זה מניסיון, אין התנפלות.

איתן גינזבורג: גם ראשי הרשויות, אין להם שום רצון לרדוף אחרי קטינים או דברים מהסוג הזה, וגם יש הבחנות בין מה שנקרא, לא אומר עבירה בתום לב – הייתי קורא לזה בצורה כזו או אחרת – לבין משהו שהוא ממש מסכן חיים ונעשה בצורה בוטה ומתריסה כמעט, לפעמים אנחנו רואים את זה.

איתן גינזבורג: אנחנו רואים מצבים שבהם אדם מרכיב שני חברים על אותו כלי, אחד עומד מלפנים ואחד עומד מאחור והוא יושב על הספסל.

איתן גינזבורג: לא על זה אנחנו מדברים.

נעם וילדר: ברור לי.

איתן אטיה: אנחנו גם נשמח להתייחס לזה.

איתן גינזבורג: במשפט אחרון, גברתי, אנחנו צריכים לעבור הלאה.

נעם וילדר: אני כן יודעת שהוכנסו רק לאחרונה הכשרות ייעודיות לעבודה עם קטינים לדברים הרגישים שצריכים להתאים לגיל של הקטין ובאמת למהות העבירה, ובאמת, עמדתנו היא כזאת שפקח שלא עבר הכשרה ייעודית לעבודה עם קטינים לא יכול לטפל בנושא הזה מול קטינים.

איתן גינזבורג: תודה.

איתן גינזבורג: בבקשה.

יאיר אמר: אדוני, אני יכול להרגיע.

יאיר אמר: בעיריית תל אביב, בכל אופן כעיר מרכזית שאוכפת, בירת האופניים, הגשנו בשנתיים האחרונות כ-1,400 דוחות כנגד קטינים, זה אחוז קטן ביחס לאכיפה הכוללת.

יאיר אמר: הפקחים עוברים הכשרה מסודרת, אנחנו בוחנים גם את מידת ההבנה של אותו קטין, את הסביבה שהוא נמצא, אנחנו יוצרים קשר עם ההורים אם צריך.

איתן גינזבורג: מה הגיל הממוצע של הקטינים?

איתן גינזבורג: בין הקטינים, מה הגיל שהם מקבלים דוחות?

יאיר אמר: אזור גיל 12, 13, זו הסביבה של הגיל.

יאיר אמר: עד היום, כמנהל אגף, לא קיבלתי פנייה אחת, ולו אחת, שדנה בזה שהתנהגנו בצורה לא ראויה.

יאיר אמר: הפקחים מודעים לרגישות.

יאיר אמר: אגב, גם כשאנחנו רושמים דוח לקטין, אנחנו שולחים הודעה במקביל בהתאם לחוק להורים שלו, אני חושב שרק מברכים על המעשה.

יאיר אמר: אנחנו מאוד רגישים ובוחנים כל מקרה לגופו.

יאיר אמר: לא יקרה מקרה, לדוגמה אם אנחנו החלטנו בעבירה מסוכנת לתפוס כלי כלשהו, ואנחנו רואים ילד קטן, אנחנו לא נשאיר אותו לבד.

יאיר אמר: אנחנו משתדלים לא לתפוס אבל אם מישהו באמת השתולל, אנחנו נוודא שההורים יגיעו למקום, זאת אומרת יש פה בקרה, יש פה מנגנון מאוד מאוד מוקפד, ועד היום לשמחתי הרבה לא נתקלנו באירועים שהם אירועים חריגים בהיבט של קטינים.

יאיר אמר: אנחנו כולנו הורים, מבינים את הצורך, בסך הכול צריך לברך, אנחנו שומרים על החיים של הילדים.

יאיר אמר: תודה.

איתן גינזבורג: תודה.

איתן אטיה: אני חייב להגיד שאני גם קראתי כתבה בעיתונות שהתפרסם המכתב שלכם בנושא הזה, וממש, כשקראתי את זה, שערותיי סמרו הרבה מעבר לג'ל שאני שם בשיער שלי כי אני באמת לא הבנתי מאיפה זה הגיע.

איתן אטיה: חבל שלא ישבתם איתנו לפני כן.

איתן אטיה: קודם כול, הנוהל של היועץ המשפטי לממשלה בתחום הזה – ויושבת פה הנציגה של משרד המשפטים – הנוהל של היועץ המשפטי לממשלה בתחום הזה הוא מחמיר, אני אומר לך שהרבה מעבר למה שבאמת צריך, חד-משמעית, לגבי קטינים.

איתן אטיה: קיבלנו את זה, והדיונים נעשו איתנו.

איתן אטיה: קיבלנו את כל המגבלות והאזיקים ששם עלינו היועץ המשפטי, קיבלנו את זה אפילו באהבה.

איתן אטיה: כל הפקחים, במסגרת השירות שלהם – אגב, כולם, מי שעוסק בזה זה פקחים בכירים, זה לא פקח שהתחיל אתמול בבוקר לעבוד; אלה פקחים עם ניסיון, אחרי תקופה ארוכה של ניסיון – כולם במסגרת ההכשרה שלהם עוברים ביתר שאת לגבי קטינים את ההכשרה, את כל התיאוריה.

איתן אטיה: להגיד שאנחנו מתנפלים, זו פשוט אמירה מקוממת כי היא לא נכונה, היא לא קרובה למציאות.

איתן אטיה: אני לא מכיר.

איתן אטיה: בבקשה, אם אתם יודעים להראות לנו מקרים, תראו לנו מקרים בבקשה.

איתן אטיה: כשאתם באים ואומרים, בטח בכנסת, שיש ילדים שיצאו עם טראומה מזה שאכפו עליהם את חוק האופניים, בבקשה, תראו לנו, תציגו לנו את המקרים האלה.

איתן אטיה: ואם יש מקום, אנחנו בעצמנו נטפל באותה רשות מקומית, בסדר?

איתן אטיה: אנחנו לא מתנפלים.

איתן אטיה: אני יכול להגיד לכם גם שבאכיפה פה אצל הפקחים העירוניים, הפקחים עצמם כל כך זהירים כי נגדם יכולים להגיש תלונות במשטרה, אין להם הגנות שיש לשוטר, הם במצב הרבה יותר בעייתי מאשר שוטר, והאכיפה פה כל כך זהירה, שלהגיד מתנפלים, גם לא מתנפלים על הבוגרים, על המבוגרים לא מתנפלים.

איתן אטיה: לכן, אני לא מבין מאיפה זה הגיע, באמת אני לא מבין.

איתן אטיה: אם יש מקרים כאלה, בואו תשבו איתנו, תראו לנו.

איתן אטיה: אנחנו בעצמנו רוצים לטפל בכזה דבר.

איתן אטיה: לכן, תנוח דעתכם בעניין הזה.

איתן גינזבורג: תודה רבה.

נעם וילדר: אני רק אגיד שיש מקרים - - -

איתן גינזבורג: אנחנו לא נפתח את הנושא לדיון, נעם.

איתן גינזבורג: גם אם יש מקרים, השאלה היא כשמציגים פה האם אלה מקרים שבקצה או מקרים כתופעה, זה מאוד מאוד חשוב להגיד את זה.

איתן גינזבורג: זה שיש מקרים, יש הרבה מקרים קיצוניים וקשים בכל תחום, בכל נושא, כל השאלה היא האם זו תופעה רווחת והאם זאת תופעה בכלל.

איתן גינזבורג: זה שיכול להיות חוסר רגישות כלפי אדם כזה או אחר, או תגובה כזו או אחרת לסיטואציה מסוימת, שאת ואני אולי נגיב אחרת לאותה סיטואציה, זה יכול לקרות, השאלה היא האם זאת תופעה, האם כך הם נוהגים והאם צריך להכליל, אבל נשאיר את זה כשאלה באוויר.

איתן גינזבורג: אני חושב, כמי שמכיר חלק מהאופן שבו מתנהגים, שהמציאות היא לא כזאת קיצונית כפי שהוצגה.

איתן גינזבורג: כן, כן יש לומר – ופה אני מצטרף לדברייך – שצריך כמובן כשניצבים בפני קטין לנהוג ברגישות יתר.

איתן גינזבורג: עד כאן.

איתן אטיה: רק חשוב לי, אדוני היושב-ראש, באמת אני מצטער אבל אני שב וקורא – תשבו איתנו, תראו לנו את המקרים האלה.

איתן גינזבורג: אני ראיתי שנעם הנהנה.

איתן אטיה: כי אנחנו לא רוצים בזה, עוד לפני שהממשלה לא רוצה, אנחנו לא רוצים ולא מוכנים שיקרו כאלה מקרים.

איתן גינזבורג: בוודאי.

נעם וילדר: א', אין בעיה; ב', אני רק רוצה להגיד לפרוטוקול שאני לא אמרתי כזה דבר.

איתן גינזבורג: את לא מדברת לפרוטוקול, את מדברת אל הוועדה.

נעם וילדר: אני רוצה להגיד לוועדה שלא דיברתי על זה שמדובר פה בתופעה רווחת, רק שהגיעו אלינו מקרים - - -

איתן גינזבורג: כן, אבל אני אומר לך, גברתי, כשאנחנו מביאים דוגמאות קצה, דוגמאות קיצון, ומתוך זה מדברים על הכלל, זו א', תפיסה בעייתית לנו כחברה, אי אפשר ליצור התנהגויות בגלל מקרי קיצון, בטח אם זו לא תופעה רווחת או ידועה וכללית.

איתן גינזבורג: כן צריך להיות רגישים, בוודאי, אבל לא נכון בכלל בפורומים שונים להביא מקרה קיצון כדוגמה.

איתן גינזבורג: תביאו את הדוגמאות הרווחות ואם יש משהו בקצה אפשר לספר את זה כאנקדוטה, גם אם היא קשה – אנקדוטה שהיא חמורה וצריך לטפל בה, אבל אי אפשר להגיד שכך פועלים פקחים עירוניים או כך פועלת משטרת ישראל או כך פועלים גורמי אכיפה שונים, פשוט צריך להיזהר גם בכבודם.

חיים אמיגה: משפט אחד בעניין.

חיים אמיגה: בנוהל אכיפה ארצי יש התייחסות מפורשת לגבי קטין, איך אוכפים כלפי קטין, וגם בתוכנית ההכשרה יש מספר שעות שמיוחדות לפקח, להכין אותו איך הוא נפגש מול קטין.

איתן גינזבורג: תודה.

נעם וילדר: היינו מעורבים בדבר הזה.

נעם וילדר: אין ספק.

איתן גינזבורג: תודה.

איתן גינזבורג: רבותיי, הפרק הזה הסתיים.

איתן גינזבורג: חבר הכנסת בועז טופורובסקי, בשליחותו הציבורית, נושא תאונות הדרכים, בשביל זה הוא הגיע לפוליטיקה, והוא מזכיר לנו כל יום במליאה מה מצבנו מבחינת אכיפה, אפרופו מבחינת הנפגעים, בעיקר הנפגעים בנפש בתאונות דרכים.

איתן גינזבורג: בבקשה, אדוני.

בועז טופורובסקי: תודה רבה, אני אדבר בקצרה.

בועז טופורובסקי: אני רוצה לברך אותך, קודם כול על הצעת החוק המקורית שהביאה גם לצו הזה, אני רוצה לברך את המשרד לביטחון פנים וכמובן את השלטון המקומי.

בועז טופורובסקי: בסופו של דבר, עד שאנחנו נגיע למצב שבו תהיה הפרדה בין הנוסעים ברכבים ארבעה גלגלים לנוסעים ברכבים הדו-גלגליים, האופניים והקורקינטים החשמליים, לבין הולכי הרגל, עד אז אנחנו חייבים לוודא שיש גם הרתעה מעבר לחינוך ומעבר לכל שאר הנושאים שאנחנו מטפלים בהם, כלפי כל מי שעובר על החוק, בסופו של דבר אנשים נפגעים ואני בהחלט מברך על הצו ואני שמח מאוד שאנחנו נעביר אותו בהקדם עכשיו.

איתן גינזבורג: תודה רבה, אדוני.

איתן גינזבורג: עוד שאלה אחרונה לפני שנגיע להצבעה.

איתן גינזבורג: מה ביחס לכלים שהם לא מוגדרים כגלגינוע או אותם כלים שנמצאים ברחובות והם לא מוגדרים בחוק?

בועז טופורובסקי: רולר בליידס.

איתן גינזבורג: לא.

איתן גינזבורג: יש כל מיני דברים מוזרים היום.

חיים אמיגה: חוה תוכל להרחיב בעניין הזה.

חיים אמיגה: אנחנו מבחינתנו הולכים עקב בצד אגודל אחרי תקנות התעבורה, זאת אומרת זה חללית האם שלנו.

חיים אמיגה: אנחנו לא יכולים לתת סמכויות לפקחים לכלי שלא מוגדר בתקנות התעבורה.

חיים אמיגה: קודם כול צריך להגדיר את הכלי בתוך עולם התוכן של התעבורה, ומשם אנחנו בעצם גוזרים את הסמכויות לפקחים, אז צריך קודם כול עבודה של משרד התחבורה בעניין הזה.

חוה ראובני: העבודה הזאת נעשית אצלנו.

חוה ראובני: אנחנו מתכננים הסדר גדול חדש מקיף לכל הנושא של מיקרו-מוביליטי, מצד אחד לעודד אותו ולעבוד עם הגדרות כוללניות ולא לאפיין כלים ספציפיים פר תקן ואז ברגע שהכלי לא תקני אז מה הדין החל עליו, לא ברורים הדינים – הוא כן אסור, הוא לא אסור – אפשר לראות את זה אפילו בתוך תקנות התעבורה, בתוך צו ייעול האכיפה.

חוה ראובני: לא משתמשים בהגדרה של אופניים עם מנועי עזר כי אז היינו אומרים, אין סמכות לאכוף על אופניים לא תקניים, וזה תמריץ כאילו להפוך את האופניים ללא תקניים; לא להשתמש במונח גלגינוע אלא קורקינט ממונע ולהוסיף הגדרות מופשטות כאלה ואחרות.

חוה ראובני: יחד עם זאת, זה נכון שאנחנו קבוע במרדף אחרי מה שקורה בשטח.

איתן גינזבורג: הקידמה.

איתן גינזבורג: מתי תסיימו את העבודה הזאת, הגדולה?

חוה ראובני: יש את גיבוש עבודת המטה, נעשה שימוע ציבורי, מנסים לעשות דוח מסודר שנותן את ההמלצות המקצועיות.

חוה ראובני: יש תפיסה, אנחנו בשלב התחלת כתיבה של חקיקה.

חוה ראובני: מניחה שזה תהליך של כמה חודשים אבל הכיוונים כבר מסתמנים.

איתן גינזבורג: תודה.

איתן גינזבורג: חברים, הגענו לסוף הדיון.

איתן גינזבורג: אני אעלה את הצו להצבעה.

איתן גינזבורג: מי בעד הצו, ירים את ידו?

איתן גינזבורג: בעד – 2

איתן גינזבורג: שניים בעד.

איתן גינזבורג: פה אחד, הצו אושר, עם השינויים כמובן.

איתן גינזבורג: השלמנו היום מהלך שמטרתו היא הצלת חיים.

איתן גינזבורג: השימוש באופניים ובקורקינטים חשמליים הוא מאוד מאוד מבורך, הוא זמין, הוא נוח, הוא מקל על העומס בכבישים, מפחית זיהום אוויר.

איתן גינזבורג: יחד עם זאת, נסיעה פרועה, בניגוד לכללי הדרך, מציבה הולכי רגל, נהגים, רוכבים בוודאי, בפני סכנת פגיעה קשה ולפעמים גם בפני סכנת מוות.

איתן גינזבורג: ההוכחה לכך היא מאות האנשים שממלאים את מחלקות המיון והטראומה בבתי החולים בשנה האחרונה ובכל שנה, שהם רק אלו ששורדים את התאונות הקשות.

איתן גינזבורג: המספרים של הנפגעים, כפי שאמרתי בתחילת הדיון, רק מטפסים ואנחנו היום אישרנו מהלך שיבלום את העלייה הזאת.

איתן גינזבורג: הצווים שאושרו היום ובשבוע שעבר באים לשים סוף לסכנה היומיומית הזו לכל משתמשי הדרך.

איתן גינזבורג: בשבוע שעבר החמרנו את הענישה, העלינו את הקנסות, והיום הגברנו את האכיפה על ידי מתן סמכויות וכלים לפקחים העירוניים שנמצאים בשטח ורואים את העבירות בעיניים, אך ידיהם עד כה היו כבולות.

איתן גינזבורג: ומכאן המסר לרוכבים הוא ברור – סעו בזהירות.

איתן גינזבורג: ציות לכללי הדרך מונע מוות, ומי שיסכן את חייו ואת חיי סביבתו, ייענש בחומרה.

איתן גינזבורג: אני רוצה להודות מאוד למשרד לביטחון פנים, לכל הלשכה המשפטית, לצוות מנכ"ל המשרד, לצוות השר, למשרד התחבורה, ללשכה המשפטית, חוה וכל צוות השרה, למשטרת ישראל.

איתן גינזבורג: תודה רבה, סימונה, תודה רבה לכל הצוות.

איתן גינזבורג: לרשויות המקומיות, פורום ה-15, עיריית תל אביב, כל השלטון המקומי, ולכל השותפים במלאכה תודה רבה לכם, לחברי הכנסת.

איתן גינזבורג: ישיבה זו נעולה.